type: legislation

jurisdiction: Hungary

text:
1817/2018. (XII. 27.) Korm. határozata a World Robot Olympiad 2019. nemzetközi verseny döntőjének magyarországi megszervezésének támogatásáról.
A Kormány
 1. támogatja a) a  World Robot Olympiad 2019. nemzetközi verseny (a  továbbiakban: verseny) döntőjének magyarországi
megszervezésének előkészítését és a World Robot Olympiad program regionális kiterjesztését, továbbá
b) a verseny döntőjének megrendezését;
 2. egyetért azzal, hogy az  1.  pont a)  alpontjában meghatározott feladat megvalósítása érdekében az  innovációért
és technológiáért felelős miniszter a  Nemzeti Foglalkozatási Alap képzési alaprésze központi keretének terhére
a szükséges forrás biztosításáról gondoskodjon;
Felelős: innovációért és technológiáért felelős miniszter
Határidő: azonnal
3. az államháztartásról szóló 2011. évi CXCV. törvény 33.  § (1)  bekezdésében biztosított jogkörében eljárva,
a Magyarország 2019. évi központi költségvetéséről szóló 2018. évi L. törvény (a  továbbiakban: Kvtv.) 1. melléklet
XVII. Innovációs és Technológiai Minisztérium fejezet, 20. Fejezeti kezelésű előirányzatok cím, 38. Egyéb feladatok
alcímet a 31. World Robot Olympiad megszervezésével kapcsolatos kiadások jogcímcsoporttal egészíti ki;
Felelős: pénzügyminiszter
 innovációért és technológiáért felelős miniszter
Határidő: 2019. január 31.
4. felhívja a  pénzügyminisztert, hogy – az  innovációért és technológiáért felelős miniszter bevonásával – az  1.  pont
b)  alpontja szerinti célok megvalósítása érdekében gondoskodjon a  Kvtv. 1.  melléklet XVII. Innovációs és
Technológiai Minisztérium fejezet, 20. Fejezeti kezelésű előirányzatok cím, 38. Egyéb feladatok alcím, 31. World
Robot Olympiad megszervezésével kapcsolatos kiadások jogcímcsoport javára egyszeri 2 400 000 000 forint forrás
biztosításáról.
Felelős: pénzügyminiszter
 innovációért és technológiáért felelős miniszter
Határidő: a 3. pont szerinti címrend-kiegészítést követően, a felmerülés ütemében
Orbán Viktor s. k.,
 miniszterelnök


text:
361/2011. (HK 16.) MH ÖHP intézkedése a STANAG 1401 IERH 14. kiadás végrehajtásáról.
A honvédelemről és a Magyar Honvédségről szóló
2004. évi CV. törvény 110.§ (2) bekezdésében kapott felhatalmazás alapján, figyelemmel az egységesítési, szabványosítási tevékenységről és a NATO egységesítési dokumentumok feldolgozásáról és végrehajtásáról szóló
102/2008. (HK 19.) HM utasításban foglaltakra, a
STANAG 1401 (14. kiadás) végrehajtására az alábbi
intézkedést adom ki: 1. Az intézkedés hatálya kiterjed a Magyar Honvédség
Összhaderőnemi Parancsnokság és az alárendeltségébe
tartozó katonai szervezetek személyi állományára.
2. Jelen intézkedésemmel eredetiben, angol nyelven bevezetem a Honvéd Vezérkar főnök helyettesének 9/2010.
(X. 15.) HM HVKFH közleményében fenntartás nélkül elfogadott és hatályba léptetett STANAG 1401 IERH
(EDITION 14) – JOINT BREVITY WORDS PUBLICATION – APP-7(E) CHANGE 1 címen kiadott NATO
egységesítési egyezményt.
3. Az MH ÖHP és alárendelt alakulatai az egységesítési
egyezményben foglalt és a NATO-ban alkalmazandó szórövidítésekre vonatkozó előírásokat alkalmazzák a különböző műveletek, gyakorlatok és képzések során, biztosítva
ezzel az interoperabilitást.
4. Ez az intézkedés a közzététel napján lép hatályba és
visszavonásig hatályos.
Kovács József altábornagy s. k.,
MH összhaderőnemi parancsnok


text:
13/2010. (IV. 22.) SZMM rendelete a digitális írástudás elsajátítására irányuló képzési részek alóli mentesség szabályairól.
A felnőttképzésről szóló 2001. évi CI. törvény 4. § (3) bekezdés g) pontjában kapott felhatalmazás alapján, a szociális és munkaügyi
miniszter feladat és hatásköréről szóló 170/2006. (VII. 28.) Korm. rendelet 1. § g) pontjában meghatározott feladatkörömben eljárva
a következőket rendelem el: 1. § A képzésben részt vevő felnőtt mentesül a felnőttképzésről szóló 2001. évi CI. törvény 20/A. §-a alapján,
a felnőttképzési intézmény által kötelezően oktatott, a digitális írástudás megszerzését szolgáló képzési részek
elsajátítása és – a vizsgakötelezettséget tartalmazó képzési program esetén – vizsgája alól, amennyiben rendelkezik
az alábbi végzettségek, szakképesítések, képesítések megszerzését igazoló bármelyik dokumentummal:
a) a felsőoktatásról szóló 2005. évi CXXXIX. törvény alapján alap- vagy mesterképzési szakon megszerzett
végzettséget tanúsító oklevél, továbbá a felsőoktatásról szóló 1993. évi LXXX. törvény alapján a felsőoktatás
alapképzési szakjainak képesítési követelményeiről szóló kormányrendelet szerinti valamennyi szakon
megszerzett végzettséget tanúsító oklevél; b) a rendelet 1–2. mellékleteiben meghatározott azonosító számú szakképesítések bármelyikének megszerzését
tanúsító bizonyítvány; c) az Európai Számítógép-használói Jogosítvány (ECDL), vagy ezen képesítés START változatának (ECDL START),
vagy Select változatának (ECDL Select), vagy Select Start változatának (ECDL Select START) megszerzését tanúsító
bizonyítvány; d) az érettségi vizsga vizsgaszabályzatának kiadásáról szóló kormányrendelet alapján
da) a 2005. év előtt megszervezett érettségi vizsgák vizsgatárgyai közül számítástechnikából, vagy
informatikából, vagy db) a 2005. évtől megszervezett informatika vizsgatárgyból, vagy a művelődési és kommunikációs
alapismeretek, informatikai alapismeretek, ügyviteli alapismeretek vizsgatárgyak bármelyikéből közép
vagy emelt szinten érettségi vizsgát tettek esetében az érettségi bizonyítvány.
2. § (1) Az 1. §-ban foglaltakon túl mentesül a digitális írástudás megszerzését szolgáló képzési részek alól az a képzésben részt
vevő felnőtt is, aki rendelkezik az Fktv. 20/A. § (2) bekezdésében meghatározott képzési részek elvégzését tanúsító,
a képző intézmény által kiadott igazolással. (2) Vizsgakötelezettséget tartalmazó digitális írástudás megszerzését szolgáló képzési program esetén a képzésben részt
vevő felnőtt a vizsga alól csak abban az esetben mentesül, ha a mentesség alapjául szolgáló képzés során a digitális
írástudás megszerzését szolgáló képzési programban előírt vizsgakötelezettségét eredményesen teljesítette, és
rendelkezik a vizsgakötelezettség eredményes teljesítését tanúsító megfelelő dokumentummal.
3. § Ez a rendelet a kihirdetését követő 8. napon lép hatályba.
Dr. Herczog László s. k.,
szociális és munkaügyi miniszter


text:
14/2011. (III. 25.) NGM rendelete a Nemzeti Adó- és Vámhivatal bűnmegelőzési, bűnüldözési, valamint szabálysértési tevékenységével összefüggésben keletkezett adatok kezelésére jogosult szervei meghatározásáról és az adatok kezelésének technikai szabályairól.
A Nemzeti Adó- és Vámhivatalról szóló 2010. évi CXXII. törvény 82. § g) pontjában kapott felhatalmazás alapján,
a kormányhivatalokat felügyelő miniszterek kijelöléséről szóló 5/2010. (XII. 23.) ME rendelet 1. § e) pontjában meghatározott
feladatkörömben eljárva a következőket rendelem el:
1. Adatkezelésre jogosult szervek 1. § A Nemzeti Adó- és Vámhivatal (a továbbiakban: NAV) külön jogszabályban meghatározott, hatósági jogkörrel
rendelkező központi, közép és alsó fokú szerve hatósági jogkörének gyakorlása során, valamint a NAV
rendszerfejlesztésért felelős szerve jogosult bűnmegelőzési, bűnüldözési és szabálysértési adatok kezelésére,
amelynek érdekében a 2. §-ban meghatározott adatbázisokat működteti.
2. § (1) RobotzsaruNeo rendszer bűnügyi modul (a továbbiakban: Neo) a folyamatban lévő és a lefolytatott
büntetőeljárásokkal kapcsolatos, a Nemzeti Adó- és Vámhivatalról szóló 2010. évi CXXII. törvény (a továbbiakban:
NAV tv.) 72. § (1) bekezdésének a)–g) pontjában meghatározott adatokat tartalmazza. A Neo rendszert kezelő szervek
felsorolását és a hozzáférési jogosultságokat az 1. melléklet tartalmazza.
(2) RobotzsaruNeo rendszer pénzügyi információs bejelentéseket kezelő modul (a továbbiakban: NeoPio) a pénzmosás és
a terrorizmus finanszírozása megelőzéséről és megakadályozásáról szóló 2007. évi CXXXVI. törvény 23. §-ában foglalt
folyamatban lévő és a lefolytatott bejelentések nyilvántartására szolgál. A NeoPio rendszert kezelő szervek felsorolását
és a hozzáférési jogosultságokat a 2. melléklet tartalmazza.
(3) RobotzsaruNeo rendszer szabálysértési modul a szabálysértési eljárásokkal kapcsolatos, a NAV tv. 66. §
(1) bekezdésében meghatározott adatokat tartalmazza. A RobotzsaruNeo rendszer szabálysértési modulját kezelő
szervek felsorolását és a hozzáférési jogosultságokat a 3. melléklet tartalmazza.
(4) A Határon Átlépő Készpénzforgalom Nyilvántartás a Közösségbe belépő vagy a Közösséget elhagyó 10 000 euró vagy
azt meghaladó értékű készpénzt birtokló természetes személy, továbbá a készpénz tulajdonosának, címzettjének
a Közösség területére belépő, illetve a Közösség területét elhagyó készpénz ellenőrzéséről szóló 1899/2005/EK
parlamenti és tanácsi rendelet 5. Cikke (2) bekezdésében, valamint a Közösség területére belépő, illetve a Közösség
területét elhagyó készpénz ellenőrzéséről szóló, 2005. október 26-i 1889/2005/EK európai parlamenti és tanácsi
rendelet végrehajtásáról szóló 2007. évi XLVIII. törvény 2. § (2) bekezdésében meghatározott adatait kezeli. A Határon
Átlépő Készpénzforgalom Nyilvántartást kezelő szervek felsorolását és a hozzáférési jogosultságokat a 4. melléklet
tartalmazza.
(5) A Bűnügyi Kockázatelemző Adatbázis (a továbbiakban: RABÁN) a NAV kiemelt felderítésének kockázatelemzési
szempontból lényeges, a NAV tv. 72. § (1) bekezdés e) és f) pontjában meghatározott személyes és különleges, illetve
az árukkal, szállító eszközökkel, a jogsértéssel érintett cégekkel kapcsolatos adatok nyilvántartására szolgál. A RABÁN-t
kezelő szervek felsorolását és a hozzáférési jogosultságokat az 5. melléklet tartalmazza.
(6) A Netzsaru rendszer strukturált adatbázis formájában magába foglalja a RobotzsaruNeo rendszer használata során
rögzített ügyek releváns adatait. A Netzsaru rendszert kezelő szervek köre és a hozzáférés a RobotzsaruNeo
rendszerhez való hozzáférés által meghatározott.
2. Az adatbiztonság technikai szabályai 3. § (1) Az informatikai rendszer technikai elemeinek elhelyezésére szolgáló helyiséget úgy kell kialakítani, hogy az megfelelő
védelmet biztosítson a külső és a belső veszélyforrásokkal szemben egyaránt.
(2) Az informatikai rendszer technikai elemeinek elhelyezésére szolgáló épületben olyan be- és kiléptető rendszer
üzemeltetése szükséges, mely a személyi forgalom pontos, visszakereshető naplózására mindenkor alkalmas.
(3) Az adatbázis adatainak másolás, megjelenítés, nyomtatás, kimutatás készítés céljából történő felhasználásakor
a felhasználók azonosítása, a rendszer részeinek használatára való jogosultság ellenőrzése, a jogosultságnak nem
megfelelő rendszerrészekbe történő belépés kizárása kötelező.
4. § (1) Hálózati kiszolgáló gépen (a továbbiakban: szerver) vagy számítógépen tárolt adatokat az alábbiak szerint kell kezelni:
a) az adatokat tartalmazó szervert elkülönítetten, az erre a célra kialakított, zárt helyiségben kell üzemeltetni és
biztosítani kell a folyamatos működéshez szükséges technikai feltételeket, így különösen a szünetmentes
tápellátást, a megfelelő páratartalom és hőmérséklet szinten tartását, a kisugárzás elleni védelmet,
b) az a) pont szerint kialakított helyiségben elhelyezésre kerülő egyéb számítástechnikai eszközök körét szigorúan
meg kell határozni, és azok nem lehetnek adatkapcsolatban az adatokat tartalmazó szerverrel,
c) az a) pont szerint kialakított helyiség vonatkozásában be- és kiléptető rendszert kell működtetni, amely
visszakereshető módon dokumentálja a személyi forgalmat,
d) az adatokat tartalmazó szervert elérő munkaállomás csak kódolt adatátviteli hálózaton keresztül kapcsolódhat
a szerverhez,
e) az adatkezelési feladatokat ellátó munkaállomásoknak a felhasználó azonosítása és autentikációja után kell
kapcsolódnia a szerverhez, jelszórendszert kell kialakítani,
f) az adathoz való hozzáférést szervezeti és beosztási hierarchiának megfelelően kell kialakítani,
g) az adathordozó tartalmát az arra jogosult személy is csak a feladata végrehajtása érdekében, a hozzáférési
jogosultságának keretei között ismerheti meg,
h) az adaton végzett műveletről napló állományt kell készíteni,
i) a szerver védelmi rendszerét úgy kell kialakítani, hogy az megakadályozza az adatkezelésre használt
számítástechnikai tárolóeszközbe történő illetéktelen bevitelt, a tár tartalmának illetéktelen törlését vagy
bármilyen módon való megváltoztatását, illetve bármely adatmódosítást felhasználói jogosultsághoz kell kötni,
j) biztosítani kell a szerver naprakész és a kor követelményének megfelelő folyamatos vírusvédelmét.
(2) Biztosítani kell a raktározott állapotú szoftvert tartalmazó adathordozó, a biztonsági másolat, a munkakópia,
az archivált adatot tartalmazó adathordozó 3. § (1) bekezdés szerinti védelmét.
5. § Egyéb adathordozón, így különösen iraton, fényképen, hangfelvételen tárolt adatokat az alábbiak szerint kell kezelni:
a) az egyéb adathordozó elhelyezésére szolgáló helyiségek kialakításánál a 3. § (1) bekezdésben foglaltak
az irányadók,
b) az egyéb adathordozóról, azok mozgásáról és felhasználásukról a nyomon követhetőség érdekében hiteles
nyilvántartást kell vezetni,
c) biztosítani kell az egyéb adathordozókhoz való jogosulatlan hozzáférés megakadályozását, ennek érdekében
az irattárba csak meghatározott rendben történhet belépés,
d) az egyéb adathordozók tartalmát az arra jogosult személy is csak a feladata végrehajtása érdekében, a hozzáférési
jogosultságának keretei között ismerheti meg. 6. § A használatban lévő szoftver esetében:
a) a programok átadás-átvételéről nyilvántartást kell vezetni,
b) biztosítani kell, hogy a belépés ellenőrizhető legyen (felhasználói hitelesítés), a rendszer autentikációja, valamint
a hozzáférés és jogosultság kezelése szempontjából megfelelő biztonságot nyújtson,
c) el kell végezni az új vagy változtatott szoftver megfelelő minősítését (implementálás),
d) biztosítani kell, hogy a program előállítása teljes, világos legyen (specifikáció),
e) a felhasználói felületnek egyszerűnek és érthetőnek kell lennie,
f) a feladat ellátásához szükséges mértékben kell meghatározni a hozzáférési jogosultságot,
g) csak ellenőrzött és vírusmentes adathordozót lehet felhasználni,
h) szoftver importja a hálózaton keresztül tilos.
3. Záró rendelkezések 7. § Ez a rendelet a kihirdetést követő napon lép hatályba.
8. § Hatályát veszti a Vám- és Pénzügyőrség bűnmegelőzési, bűnüldözési, valamint államigazgatási tevékenységével
összefüggésben keletkezett adatok kezeléséről szóló 34/2004. (VI. 23.) PM rendelet.
Dr. Matolcsy György s. k.,
nemzetgazdasági miniszter


text:
1040/2019. (II. 18.) Korm. határozata az Európa Tanács felülvizsgált filmkoprodukciós egyezménye szövegének végleges megállapítására adott felhatalmazásról.
A Kormány
 1. egyetért az  Európa Tanács Rotterdamban, 2017. január 30-án kelt, felülvizsgált filmkoprodukciós egyezménye
(a továbbiakban: Egyezmény) bemutatott szövegével;
 2. felhatalmazza az  emberi erőforrások miniszterét vagy az  általa kijelölt személyt az  Egyezmény bemutatott
szövegének – a megerősítés fenntartásával történő – végleges megállapítására;
 3. felhívja a külgazdasági és külügyminisztert, hogy az Egyezmény szövegének végleges megállapításához szükséges
meghatalmazási okiratot adja ki;
 4. elfogadja az  Egyezmény kihirdetéséről szóló törvénytervezetet, és elrendeli az  Egyezmény szövegének végleges
megállapítását követően annak az Országgyűléshez történő benyújtását. A törvényjavaslat előadójának a Kormány
az emberi erőforrások miniszterét jelöli ki.
Orbán Viktor s. k.,
 miniszterelnök


text:
1275/2010. (XII. 8.) Korm. határozata az Idősügyi Tanácsról.
1. A Kormány az idősek tiszteletének, megbecsülésének és biztonságának előmozdítása, valamint a Nemzeti Együttműködés
Rendszerében az idősödő emberek érdekeinek, javaslatainak a kormányzati döntések előkészítése során történő
megjelenítése érdekében – a központi államigazgatási szervekről, valamint a Kormány tagjai és az államtitkárok jogállásáról
 szóló 2010. évi XLIII. törvény 30. § (1) bekezdése alapján – Idősügyi Tanácsot (a továbbiakban: Tanács) működtet.
2. A Tanács
a) véleményezi az idősek életkörülményeit közvetlenül érintő kormányzati döntések és – az önkormányzati
rendeletek tervezetének kivételével – jogszabályok tervezetét, valamint figyelemmel kíséri azok végrehajtását,
b) javaslatot tehet az idősek életkörülményeinek javítását, érdekeinek védelmét szolgáló kormányzati
intézkedésekre, és közvetíti az idősödő emberek, valamint az egyházak, társadalmi szervezetek és alapítványok
ilyen irányú javaslatait,
c) a tevékenységével összefüggésben konferenciákat és más programokat szervezhet.
3. A Tanács
a) elnöke a miniszterelnök, akit akadályoztatása esetén a Tanács alelnöke helyettesít,
b) alelnöke a Nemzeti Erőforrás Minisztérium szociális, család- és ifjúságügyért felelős államtitkára,
c) tagjait – tizenkét főt – a miniszterelnök kéri fel részben az idősügy területén működő társadalmi szervezetek
javaslata alapján, részben az orvostudomány, a demográfia, a szociálpolitika, a helyi önkormányzatok,
az egyházak, a társadalmi szervezetek és az alapítványok szakemberei közül.
4. A Tanács megbízatása megszűnik a Kormány megbízatásának megszűnésével. A Tanácsot a megbízatásának
megszűnését követő harminc napon belül újjá kell alakítani.
5. A tag megbízatása megszűnik a Tanács megbízatásának megszűnésével. A tag a megbízatásáról lemondhat. A tag
megbízatását a miniszterelnök a javaslattevő szervezet véleményének kikérését követően visszavonhatja. Ha egy tag
megbízatása megszűnik, harminc napon belül új tagot kell felkérni.
6. A tagok a feladatuk ellátásáért díjazásban nem részesülnek, de jogosultak a tevékenységük során felmerült, számlával
igazolt és indokolt szállás- és útiköltségük megtérítésére.
7. A Tanács ülésén állandó meghívottként tanácskozási joggal részt vesz
a) a Nemzeti Erőforrás Minisztérium szociális, család- és ifjúságügyért felelős államtitkárságának,
b) a Nemzeti Erőforrás Minisztérium egészségügyért felelős államtitkárságának,
c) a Nemzeti Erőforrás Minisztérium sportért felelős államtitkárságának,
d) a Közigazgatási és Igazságügyi Minisztérium társadalmi felzárkózásért felelős államtitkárságának,
e) a Nemzetgazdasági Minisztériumnak,
f) az Országos Egészségbiztosítási Pénztárnak,
g) az Országos Nyugdíjbiztosítási Főigazgatóságnak és
h) a Központi Statisztikai Hivatalnak
egy-egy képviselője.
8. A Tanács titkárát a Tanács alelnöke jelöli ki. A Tanács működésével és programjaival kapcsolatos költségek fedezetét
a központi költségvetés Nemzeti Erőforrás Minisztérium fejezetében kell biztosítani.
9. A Tanács ügyrendjét és munkatervét maga határozza meg.
10. A Kormány felhívja a minisztereket, hogy az idősek életkörülményeit közvetlenül érintő jogszabályok és más
kormányzati döntések előkészítése során tegyék lehetővé a Tanács véleményezési és javaslattételi feladatainak
gyakorlását.
11. Ez a határozat a közzétételét követő napon lép hatályba.
12. Hatályát veszti az Idősügyi Tanács működéséről és a működésével összefüggő kérdésekről szóló 1138/2002. (VIII. 9.)
Korm. határozat.
13. E határozat hatálybalépésének napján a jelenlegi Tanács megbízatása megszűnik, és a Tanácsot harminc napon belül
újjá kell alakítani. Orbán Viktor s. k.,
miniszterelnök


text:
1016/2008. (III. 15.) Korm. határozata a Magyar Köztársaság Kiváló Művésze, a Magyar Köztársaság Érdemes Művésze és a Magyar Köztársaság Babérkoszorúja díjak 2008. adományozásáról.
A Magyar Köztársaság Kormánya március 15-e, a nemzeti ünnep alkalmából
Csengery Adrienne Liszt Ferenc-díjas operaénekesnek,
Érdemes Művésznek, Péreli Zsuzsa Munkácsy Mihály-díjas textilművésznek,
Érdemes Művésznek,
Sáry László Erkel-díjas zeneszerzőnek, Érdemes Művésznek, Tóth József Balázs Béla-díjas fotóművésznek, Érdemes
Művésznek,
Végvári Tamás Jászai Mari-díjas színművésznek, Érdemes Művésznek MAGYAR KÖZTÁRSASÁG
KIVÁLÓ MŰVÉSZE DÍJAT,
Csomay Zsófia Ybl Miklós-díjas belsőépítésznek,
Gál Tamás Liszt Ferenc-díjas karmesternek,
Goda Gábor Harangozó Gyula-díjas táncosnak, koreográfusnak, Kalocsai Zsuzsa Jászai Mari-díjas színművész-énekesnek,
Mácsai Pál Jászai Mari-díjas színművésznek, rendezőnek, Mohácsi János Jászai Mari-díjas rendezőnek,
Roboz Ágnes koreográfusnak, balettmesternek,
Roskó Gábor Munkácsy Mihály-díjas festőművész
nek,
Szilágyi Lenke Balogh Rudolf-díjas fotóművésznek,
Takács Katalin Jászai Mari-díjas színművésznek
MAGYAR KÖZTÁRSASÁG
ÉRDEMES MŰVÉSZE DÍJAT, Balla Zsófia József Attila-díjas költőnek,
Kiss Anna József Attila-díjas költőnek
MAGYAR KÖZTÁRSASÁG
BABÉRKOSZORÚJA DÍJAT adományoz. Budapest, 2008. február 13.
Gyurcsány Ferenc s. k.,
miniszterelnök


text:
2011. LVI. törvény a Délkelet-európai Rendészeti Központról szóló, Bukarestben, 2009. december 9-én létrejött Egyezmény, valamint a Délkelet-európai Rendészeti Központ kiváltságairól és mentességeiről szóló, Bukarestben, 2010. november 24-én létrejött Jegyzőkönyv kihirdetéséről.
1. § Az Országgyűlés e törvénnyel felhatalmazást ad a Délkelet-európai Rendészeti Központról szóló, Bukarestben, 2009.
december 9-én létrejött Egyezmény (a továbbiakban: Egyezmény) kötelező hatályának elismerésére.
2. § Az Országgyűlés az Egyezményt e törvénnyel kihirdeti.
3. § Az Egyezmény hiteles angol nyelvű szövege, valamint annak hivatalos magyar nyelvű fordítása a következő:
A törvényt az Országgyűlés a 2011. május 23-i ülésnapján fogadta el.
Signatures” „EGYEZMÉNY A DÉLKELET-EURÓPAI RENDÉSZETI KÖZPONTRÓL A jelen Egyezmény Felei, amelyek az országhatárokat átlépő bűnözés megelőzésében és leküzdésében való
együttműködésről szóló, Bukarestben, Romániában, 1999. május 26-án aláírt Megállapodás Szerződő Felei
(a továbbiakban: tagállamok);
felismerve a Délkelet-európai Együttműködési Kezdeményezés (SECI) égisze alatt létrehozott és fejlesztett
együttműködés, szervezetek és eljárások értékét;
elismerve, hogy minden demokratikus nemzet kötelessége a szabadságon, a biztonságon és a jog érvényesülésén
alapuló társadalom létrehozása;
tiszteletben tartva az emberi jogok és az alapvető szabadságok védelméről szóló Európai Egyezményben foglaltakat;
tudatában annak, hogy a bűnelkövetők nem tartják tiszteletben az államhatárokat, és a méltányosság és
az igazságszolgáltatás sérelmére szándékosan kihasználják azokat;
szem előtt tartva, hogy a bűnöző vállalkozók lerombolják és korrumpálják a legitim gazdaságokat, társadalmakat és
a jogállamiságot az államhatárokon átnyúló bűnözői piacokon és nemzetközi jogellenes kereskedelmi szövetségek
kötésén keresztül;
figyelembe véve, hogy állampolgárai érdekében valamennyi kormány felelőssége, hogy hatékony intézkedéseket
tegyen a bűnözés és a bűnelkövetési okok ellen, ugyanakkor teljes mértékben tiszteletben tartsa az egyének alapvető
jogait, ideértve a személyes adatok védelmét;
felismerve a rendészeti szervek közötti hatékony információcsere fontos szerepét a bűnözés és a súlyos bűnözés,
ideértve a terrorizmust, valamennyi formájának megelőzésében és leküzdésében;
tekintettel arra a közös érdekre, hogy hasznosítják a SECI Regionális Központja az Országhatárokat Átlépő Bűnözés
Leküzdésére (SECI Központ) által elért előnyöket és lehetőségeket, és elvárva ezen előnyök és lehetőségek fejlődését
egy új nemzetközi szervezetben;
figyelembe véve a határokat átlépő bűnözés és a rendészeti együttműködés területén létező nemzetközi
szerződéseket, továbbá az Egyezmény keretei között alkalmazható európai uniós joganyagot;
valamint az illetékes rendészeti szervek közötti hatékony együttműködés megerősített mechanizmusainak
létrehozására irányuló közös célt és érdeket;
elismerve, hogy az Európai Unió az Európai Rendőrségi Hivatalnak (Europol) adta azt a vezető szerepet, hogy
az EU rendészeti szervezeteként támogassa a szervezett bűnözés és a súlyos bűnözés egyéb formái elleni harcot,
és törekedve arra, hogy a SELEC és az Europol kölcsönös előnyére a két szervezet egymást kiegészítse operatív
értelemben;
a következőkben állapodtak meg:
I. FEJEZET
LÉTESÍTÉS, CÉL ÉS FELADATOK 1. cikk
Létesítés
A tagállamok ezennel létrehozzák a Délkelet-európai Rendészeti Központot (a továbbiakban: SELEC), hogy a SELEC
céljainak meg valósítása érdekében keretet adjon az illetékes hatóságaik közötti együttműködésnek.
2. cikk
Cél
A SELEC célja az illetékes hatóságok közötti együttműködés keretén belül, hogy támogatást nyújtson a tagállamoknak,
és megerősítse az együttműködést a bűncselekmények megelőzése és leküzdése terén, ideértve a súlyos
bűncselekményeket és a szervezett bűnözést is, amennyiben azok ténylegesen vagy vélhetően határokon átnyúló
elemmel rendelkeznek.
3. cikk
Feladatok
A 2. cikkel összhangban, a SELEC feladatai a következők:
a) a nyomozások és a bűnmegelőzési tevékenység támogatása a tagállamokban, a jelen Egyezménnyel
összhangban;
b) az információ és a bűnügyi felderítési információ cseréjének, továbbá az operatív segítségnyújtás iránti
megkereséseknek az elősegítése;
c) a tagállamok nemzeti kapcsolattartó pontjainak figyelmeztetése és tájékoztatása a SELEC hatáskörébe tartozó,
gyanúsítottak, bűnelkövetők vagy bűncselekmények közötti kapcsolatokról;
d) információ és bűnügyi felderítési információ gyűjtése, egyeztetése, elemzése, feldolgozása és terjesztése;
e) a SELEC céljához kapcsolódó stratégiai elemzés és fenyegetettségi értékelések készítése;
f) elektronikus információs rendszer létrehozása, működtetése és fenntartása;
g) a rendészeti módszerek és technikák jó gyakorlatának letéteményeseként való működés, és ennek népszerűsítése
nemzetközi képzéseken és konferenciákon keresztül a tagállamok javára;
h) a Tanács határozata alapján, egyéb olyan feladatok ellátása, amelyek a jelen Egyezmény céljával
összeegyeztethetőek. 4. cikk
Meghatározások
A jelen Egyezmény alkalmazásában:
a) a „SECI Központ” a Délkelet-európai Együttműködési Kezdeményezés Regionális Központja az Országhatárokat
Átlépő Bűnözés Leküzdésére, amelyet az országhatárokat átlépő bűnözés megelőzésében és leküzdésében való
együttműködésről szóló, Bukarestben, Romániában 1999. május 26-án aláírt Megállapodás hozott létre;
b) a „rendészet” minden olyan tevékenység, amelynek célja a bűncselekmények megelőzése vagy leküzdése.
Ez magában foglalja, többek között, a vámhatóság, a rend őrség és a határrendészet azon tevékenységét, amely
a SELEC hatáskörébe tartozik;
c) „illetékes hatóság” valamely tagállamban vagy operatív partnernél működő olyan szerv vagy hatóság, amely
a nemzeti jog szerint a rendészetért felelős;
d) a „többes szervezeti kötődés” a különböző illetékes hatóságok együttesét jelenti ugyanazon szervezetben. Jelen
Egyezményben a határrendészeti szervek, a rend őrség, a vámhatóság és más illetékes hatóságok együttesét
jelenti;
e) „súlyos bűncselekmény” legalább négy év szabadságvesztéssel büntetendő bűncselekmény;
f) „szervezett bűnözés” bármely olyan bűncselekmény, amelyet olyan három vagy több személyből álló,
meghatározott időtartamra létrejövő szervezett csoport követ el, amelynek célja egy vagy több súlyos
bűncselekmény elkövetése;
g) „határokon átnyúló tevékenység” bármely jogellenes tevékenység, amelyet két vagy több tagállam területén
követnek el vagy szándékoznak elkövetni;
h) „személy” bármely természetes vagy jogi személy; i) „személyes adat” minden olyan információ, amely egy azonosított vagy azonosítható természetes személyre
(adatalanyra) vonatkozik;
j) „személyes adat kezelése” (adatkezelés) minden olyan művelet vagy műveletek összessége, amelyet személyes
adaton végeznek, így annak gyűjtése, felvétele, rendszerezése, tárolása, megváltoztatása, felhasználása,
továbbítása, nyilvánosságra hozatala, összehangolása vagy összekapcsolása, zárolása, törlése és
megsemmisítése, valamint az adatok más módon hozzáférhetővé tétele, kiigazítása vagy egyesítése, valamint
a személyes adat államhatáron kívülre történő átadása;
k) „szükséges és elégséges jogosultság” (need to know) azt jelenti, hogy az adat vagy információ fogadójának
az adott információt a beosztása, funkciója, hivatala vagy feladatköre miatt indokolt és engedélyezett igénye
 miatt szükséges megismernie;
l) a „harmadik fél” olyan állam, nemzetközi szervezet vagy testület, amely nem tagállam, operatív partner vagy
megfigyelő.
II. FEJEZET
JOGÁLLÁS ÉS SZERVEZET 5. cikk
Jogállás
(1) A SELEC nemzetközi jogi személyiséggel rendelkezik.
(2) A SELEC minden tagállamban az adott állam joga szerinti jogképességgel és szerződéskötési képességgel rendelkezik.
(3) Jogosult különösen:
a) szerződéskötésre;
b) ingó és ingatlan tulajdon megszerzésére és az azzal való rendelkezésre;
c) a jogi eljárásokban félként való részvételre.
6. cikk
Kiváltságok és mentességek (1) A SELEC-et, a tagállamok képviselőit, az összekötő tisztviselőket, a főigazgatót, az igazgatókat, a SELEC tisztviselőit
és az operatív partnerek képviselőit a feladataik ellátásához szükséges kiváltságok és mentességek illetik meg,
összhangban a tagállamok által elfogadásra kerülő Jegyzőkönyvvel.
(2) A SELEC székhely-megállapodást köt a fogadó országgal.
7. cikk
A SELEC szervei
A SELEC szervei:
a) a Tanács;
b) a Titkárság.
8. cikk
Tanács (1) A Tanács a SELEC legfőbb döntéshozó szerve.
(2) A Tanácsba minden tagállam egy képviselőt és egy helyettes képviselőt jelöl. Minden képviselő munkáját egy
delegáció segítheti.
(3) A Tanács tagjai olyan magas beosztású tisztviselők, akik államuk nevében jogosultak eljárni. Amennyiben a Tanács
tagja nem tud részt venni egy ülésen, azon helyettese vesz részt.
(4) A Tanács elnökét évente a tagállamok közül betűrendi sorrendet követve választja.
(5) Minden tagállamnak egy szavazata van a Tanácsban.
(6) A Tanács legalább évente egyszer ülésezik.
(7) A Tanács feladatai a következők:
a) jóváhagyja a SELEC stratégiai tervét és éves cselekvési tervét;
b) évente jóváhagyja a SELEC költségvetését és meghatározza a tagállamok pénzügyi hozzájárulását;
c) a jelen Egyezmény 3. cikkében foglaltakon túl feladatokat határoz meg a SELEC számára;
d) megválasztja és felmenti a főigazgatót és az igazgatókat, és megállapítja az adott munkakör betöltéséhez
szükséges feltételeket és előírásokat a jelen Egyezménnyel összhangban;
e) elfogadja a biztonsági kézikönyvet;
f) a SELEC tisztviselői közül adatvédelmi felügyelőt nevez ki;
g) külső pénzügyi ellenőröket nevez ki a SELEC számára a jelen Egyezménnyel összhangban;
h) jóváhagyja a SELEC éves jelentését;
i) felhatalmazza a főigazgatót megállapodások, beleértve az egyetértési megállapodások kötésére irányuló
tárgyalások folytatására a fogadó országgal vagy harmadik felekkel, és szükség esetén a tárgyalási álláspontok
meghatározására;
j) jóváhagyja a megállapodások, beleértve az egyetértési megállapodások kötését a fogadó országgal vagy
harmadik felekkel;
k) megállapítja a SELEC-hez való csatlakozás tagsági feltételeit;
l) jóváhagyja az államok tagfelvételi kérelmét és a SELEC-hez történő csatlakozásukat;
m) jóváhagyja a harmadik felek jelentkezését megfigyelőnek vagy operatív partnernek;
n) elfogadja saját eljárási szabályait, valamint a jelen Egyezmény megfelelő végrehajtásához szükséges eljárási
szabályokat és szabályzatokat, ideértve a megfigyelőknek szóló Iránymutatásokat is;
o) végrehajtja a jelen Egyezményben máshol meghatározott egyéb feladatokat.
(8) A (7) bekezdés a), b), c), e), i), j), k), l), m) és n) pontjaiban meghatározott feladatok végrehajtása során a Tanács az összes
tagállam egyhangú szavazatával dönt. Ha a jelen Egyezmény másként nem rendelkezik, a többi feladat végrehajtása
során a Tanács döntéseihez az összes tagállam kétharmadának szavazata szükséges.
(9) A Tanács munkájának segítése érdekében bizottságokat és munkacsoportokat hozhat létre.
9. cikk
Titkárság (1) A Titkárság tagjai:
a) a főigazgató;
b) az igazgatók;
c) a SELEC tisztviselők.
(2) Feladataik végrehajtása során a főigazgató, az igazgatók és a SELEC tisztviselői nem kérhetnek, kaphatnak vagy
követhetnek olyan utasításokat, amelyek bármely kormánytól vagy más, a SELEC-en kívüli hatóságtól származnak.
(3) Minden tagállam vállalja, hogy tiszteletben tartja a főigazgató, az igazgatók és a SELEC tisztviselők hivatali
kötelességeinek kizárólagos nemzetközi jellegét, és nem törekszik befolyásolni őket kötelességeik ellátásában.
10. cikk
A főigazgató (1) A SELEC-et főigazgató vezeti, aki ellátja a legfőbb tisztviselői és a jogi képviselői feladatokat.
(2) A főigazgatót 4 éves időtartamra választják. A főigazgató egyszer újraválasztható.
(3) A főigazgató valamelyik tagállam állampolgára, akit nyílt és nyilvános eljárást követően a Tanács választ meg.
(4) A főigazgató feladatai végrehajtásáért a Tanácsnak felel.
(5) A főigazgató felel:
a) a SELEC hatékony igazgatásáért;
b) a stratégiai terv, az éves cselekvési terv és a költségvetés előkészítéséért és végrehajtásáért;
c) az éves jelentések előkészítéséért és a Tanácshoz történő benyújtásukért;
d) a tagállamokkal és harmadik felekkel való kapcsolatok ápolásáért és fejlesztéséért;
e) a 36. cikk (2) bekezdés szerinti egyéb bevételek elfogadásával kapcsolatos megállapodások tárgyalásaiért
és megkötésükért;
f) a jelen Egyezmény végrehajtásához szükséges eljárási szabályzat és más szabályzatok előkészítéséért és
ajánlásáért;
g) a SELEC és annak érdekei képviseletéért;
h) egy igazgató kijelöléséért, aki a főigazgató távolléte vagy cselekvőképességének elvesztése esetén helyettesíti őt;
i) a jelen Egyezmény rendelkezéseivel összhangban álló további szükséges feladatok ellátásáért.
11. cikk
Az igazgatók (1) A főigazgatót egy vagy több igazgató segíti. Az igazgatók számát, feladat- és hatáskörét a Tanács határozza meg.
(2) Az igazgatót 3 éves időtartamra választják. Az igazgatók egyszer újraválaszthatóak.
(3) Minden igazgató valamelyik tagállam állampolgára, akit nyílt és nyilvános eljárást követően a Tanács választ meg.
(4) Az igazgatók a rájuk bízott feladatokért a főigazgatónak felelősek.
12. cikk
A SELEC tisztviselői (1) A SELEC tisztviselői mindazok a személyek, akik a főigazgató és az igazgatók felügyelete és ellenőrzése alatt
dolgoznak.
(2) A SELEC tisztviselői a tagállamok állampolgárai közül kerülnek ki, figyelembe véve valamennyi tagállam megfelelő
képviseletét.
(3) A tisztviselők kiválasztására, a felvételi eljárásra, a pozíciók besorolására, valamint a Titkárságnak a jelen Egyezmény
céljainak elérése érdekében történő hatékony működtetésére vonatkozó szabályokat, elveket és eljárásokat
a személyzeti szabályzat tartalmazza.
13. cikk
Nemzeti egységek (1) A nemzeti egységeket a tagállamok hozzák létre a jelen Egyezmény céljainak végrehajtása érdekében.
(2) A nemzeti egységek az alábbiakból állnak:
a) összekötő tisztviselők;
b) nemzeti kapcsolattartó pontok. 14. cikk
Összekötő tisztviselők
(1) A rend őri és vámügyi együttműködés érdekében minden tagállam legalább egy összekötő tisztviselőt küld a SELEC
Központjába.
(2) A SELEC összekötő tisztviselői a küldő tagállam jogszabályai szerint járnak el, és az adott állam és annak valamennyi
illetékes hatóságának érdekeit képviselik. Ugyanakkor, tevékenységükre a jelen Egyezmény rendelkezései is
irányadók. A SELEC összekötő tisztviselőinek tiszteletben kell tartaniuk a SELEC belső szabályait és szabályzatait.
(3) Kihelyezése előtt minden SELEC összekötő tisztviselőnek át kell esnie a rendészeti és/vagy a minősített adatokhoz való
hozzáféréshez a nemzeti előírások szerint szükséges biztonsági átvilágításon.
(4) Amennyiben egy összekötő tisztviselő magatartása nem megfelelő, a főigazgató a jelen Egyezmény szerint jelentést
tehet erről a küldő tagállamnak.
(5) A SELEC összekötő tisztviselők nem képviselhetik küldöttként tagállamaikat a Tanácsban.
(6) A SELEC összekötő tisztviselők kinevezésével és kihelyezésével kapcsolatos valamennyi költséget a küldő tagállam
viseli. Ugyanakkor, a SELEC saját költségvetéséből indokolt és megfelelő minőségű hivatali helyiséget és felszerelést
biztosít az összekötő tisztviselők számára feladataik ellátása érdekében.
15. cikk
Nemzeti kapcsolattartó pontok (1) A jelen Egyezmény céljainak előmozdítása érdekében a tagállamok létrehoznak vagy kijelölnek egy többes szervezeti
kötődésű hivatalt vagy egységet, amely ellátja a nemzeti kapcsolattartó pont feladatait.
(2) A nemzeti kapcsolattartó pont az adott tagállamban kizárólagos kapcsolattartó pontként az adott tagállam összekötő
tisztviselőin keresztül valósítja meg a SELEC-kel való kapcsolattartást.
(3) A nemzeti kapcsolattartó pontnak megfelelő személyzettel, és minden szükséges felszereléssel, erőforrással és
berendezéssel kell rendelkeznie a jelen Egyezményben foglalt feladatai teljesítése érdekében.
(4) A nemzeti kapcsolattartó pont és személyzete az adott nemzeti jog hatálya alá tartozik, de a jelen Egyezmény alapján
végzi feladatait, és különösen az adatvédelmi elvek tekintetében, meg kell felelnie a jelen Egyezmény előírásainak.
16. cikk
Székhely és hivatalos nyelv (1) A SELEC székhelye Bukarest, Románia.
(2) A fogadó állam térítésmentesen rendelkezésre bocsátja a SELEC épületét, biztosítja a SELEC infrastruktúrájának eseti
és a főjavításait.
(3) A SELEC hivatalos nyelve az angol.
III. FEJEZET
INFORMÁCIÓS RENDSZER ÉS ADATBIZTONSÁG 17. cikk
Információcsere Rendszer
(1) A jelen cikkben foglalt lépéseknek megfelelően, a 3. cikkben meghatározott feladatai ellátásához szükséges adatok
tárolására és feldolgozására a SELEC létrehoz és fenntart egy elektronikus Információs Rendszert. Ez az Információs
Rendszer magában foglal bármely hálózatba nem kapcsolt (stand alone) hardvert, valamint függetlenül felépített
adatbázist és minden információ-technológiát, amelyet a SELEC ellenőriz.
(2) A SELEC információcserét és közös műveleteket hajt végre, amelyek során adatokat, így személyes adatokat is szerez
az összekötő tisztviselőkön és az operatív partnereken keresztül.
(3) Minden olyan esetben, amikor a SELEC személyes adatot kezel, érvényesülnek az adatszolgáltató által meghatározott
korlátozások, a jelen Egyezményben foglalt adatvédelmi elvek érvényre juttatása érdekében kialakított adatvédelmi
eljárások, valamint a nemzeti jogban és a két- vagy többoldalú nemzetközi szerződésekben meghatározott
követelmények. A SELEC oly módon tárolja az adatokat, hogy abból megállapítható, melyik tagállam, operatív partner,
megfigyelő vagy harmadik fél továbbította az adatot, illetve az is, ha az adatok a SELEC elemző tevékenységének
eredményei.
(4) A megfelelő mértékben és azt követően, hogy a feladathoz rendelt megfelelő adatvédelmi eljárásokat kidolgozták és
végrehajtásuk megkezdődött, a SELEC megkezdi azon képességének fejlesztését, hogy segítse a tagállamokat
és javítsa közöttük az együttműködést a súlyos, határokat átlépő bűncselekmények megelőzésében, felderítésében és
leküzdésében. Az ilyen esetekre vonatkozó személyes adatokat megőrzik és indexálják annak érdekében, hogy
a SELEC és operatív partnerei részvételével érintett későbbi nyomozások során felhasználhatóak legyenek.
(5) A későbbiekben, a megfelelő mértékben és az után, hogy a feladathoz rendelt adatvédelmi eljárásokat kidolgozták és
végrehajtásuk megkezdődött, a SELEC megkezdi egy vagy több adatbázis létrehozását és fenntartását, amelyek
tartalmazhatnak személyes és nem személyes adatot. Az adatokat a SELEC konkrét ügyekben való közreműködése
során gyűjti, illetve a konkrét ügyeken túlmenően is lehetőség van arra, hogy a tagállamok, operatív partnerek,
megfigyelők és harmadik felek adatokat adjanak át a SELEC részére. A SELEC az adatokat a súlyos, határokat átlépő
bűncselekmények megelőzése, felderítése és nyomozása érdekében kezeli és elemzi.
(6) A főigazgató vagy bármely tagállam jelezheti a Tanácsnak, hogy a jelen cikk szerinti következő fokozatra lépés
feltételei fennállnak. A javaslat értékelése során a Tanács konzultál a közös felügyeleti testülettel. A Tanács
konszenzussal dönt arról, hogy a feladathoz rendelt adatvédelmi eljárásokat végrehajtották-e, valamint, a (4) és
(5) bekezdésekben foglaltaknak megfelelően, a következő fokozatra lépésről.
(7) A SELEC által üzemeltetett Információs Rendszerek semmilyen körülmények között sem kapcsolhatók össze más
automatizált adatfeldolgozó rendszerekkel, kivéve a Nemzeti Egységek automatizált adatfeldolgozó rendszereit.
(8) A SELEC felelős az információs rendszer megfelelő működéséért és alkalmazásáért mind technikai, mind operatív
értelemben. E cél érdekében a SELEC megtesz minden szükséges intézkedést.
18. cikk
Az információs rendszer használata (1) Az információs rendszer létrehozása és fenntartása során a SELEC és a tagállamok megtesznek minden szükséges és
alkalmas technikai óvintézkedést, és ellenőrző mechanizmusokat létesítenek annak érdekében, hogy biztosítsák
az információs rendszerben tárolt adatok integritását és megfelelőségét, valamint, hogy megakadályozzák
az adatokhoz való illetéktelen hozzáférést, illetve az adatok véletlen vagy jogtalan törlését, módosítását vagy
továbbítását.
(2) Feladata ellátása érdekében a SELEC információs rendszere a „szükséges és elégséges jogosultság” elve alapján
hozzáférhető
a) a nemzeti kapcsolattartó pontok;
b) az összekötő tisztviselők;
c) az igazgatók és a főigazgató által erre felhatalmazott SELEC tisztviselők;
d) a vonatkozó együttműködési megállapodásokban erre felhatalmazott operatív partnerek számára.
(3) A SELEC információs rendszerében kizárólag az alábbiak helyezhetnek el adatot:
a) a nemzeti kapcsolattartó pontok;
b) az összekötő tisztviselők;
c) az igazgatók és a főigazgató által erre felhatalmazott SELEC tisztviselők;
d) a vonatkozó együttműködési megállapodásokban erre felhatalmazott operatív partnerek.
(4) A SELEC információs rendszeréhez való hozzáférésre vagy adatok bevitelére kizárólag az eljárási szabályzatnak
megfelelően igazoltan képzett személyek jogosultak.
(5) Az adatok bevitelére, keresésére vagy az adatokhoz való hozzáférésre vonatkozó részletes információkat ellenőrizhető
formában rögzíteni kell, amelyeket – összhangban a jelen Egyezményben foglalt adatvédelmi szabályokkal – a SELEC
információs rendszerben kell tárolni.
19. cikk
Adatbiztonság (1) A SELEC megteszi a szükséges technikai és szervezeti intézkedéseket annak érdekében, hogy biztosítsa a jelen
Egyezmény adatvédelmi rendelkezéseinek végrehajtását.
(2) A SELEC automatizált adatkezelésével összefüggésben mind a SELEC, mind a tagállamok intézkedéseket tesznek
annak érdekében, hogy
a) megakadályozzák illetéktelen személyek hozzáférését a személyes adatok kezelésére szolgáló berendezésekhez
(a berendezésekhez való hozzáférés ellenőrzése);
b) megakadályozzák az adathordozók jogosulatlan leolvasását, másolását, módosítását vagy eltávolítását (az
adathordozók ellenőrzése);
c) megakadályozzák az adatok jogosulatlan bevitelét, valamint a tárolt személyes adatokba való jogosulatlan
betekintést és az adatok jogosulatlan módosítását vagy törlését (a tárolás ellenőrzése);
d) megakadályozzák, hogy az elektronikus adatfeldolgozó rendszereket adatátviteli berendezések segítségével
jogosulatlan személyek használják (a felhasználók ellenőrzése);
e) biztosítsák, hogy az elektronikus adatfeldolgozó rendszer használatára jogosult személyek csak azokhoz
az adatokhoz férjenek hozzá, amelyekre hozzáférési jogosultságuk vonatkozik (az adathozzáférés ellenőrzése);
f) biztosítsák, hogy ellenőrizhető és megállapítható legyen, hogy az adatátviteli berendezés alkalmazásával mely
szervekhez lehet személyes adatokat továbbítani (az adattovábbítás ellenőrzése);
g) biztosítsák, hogy utólag ellenőrizhető és megállapítható legyen, milyen személyes adatokat vittek be
a elektronikus adatfeldolgozó rendszerekbe, továbbá az is, hogy ki és mikor vitte be azokat (az adatbevitel
ellenőrzése);
h) megakadályozzák a személyes adatok jogosulatlan leolvasását, másolását, módosítását vagy törlését a személyes
adatok továbbítása vagy az adathordozók szállítása során (a szállítás ellenőrzése);
i) biztosítsák, hogy a számítástechnikai rendszerek üzemzavar esetén azonnal helyreállíthatók legyenek
(helyreállítás);
j) biztosítsák, hogy a rendszer funkciói hibátlanul működjenek, és a működés közben észlelt hibákat azonnal jelentik
(megbízhatóság), valamint azt, hogy a tárolt adatok valamely rendszerhiba esetén ne torzuljanak (sértetlenség).
20. cikk
Minősített információk (1) Minden információra, amely a SELEC által vagy a SELEC-en keresztül kerül feldolgozásra, kivéve azon információkat,
amelyeket kifejezetten nyilvános információként jelöltek meg, vagy nyilvános természetük tisztán felismerhető,
a SELEC szervezetén belül és a tagállamokban is egy alapvető védelmi szint vonatkozik. A kizárólag alapvető védelmet
igénylő adatokat nem kell SELEC biztonsági szint szerint megjelölni, azonban jelezni kell, hogy SELEC adatokról
van szó.
(2) A SELEC és a tagállamok megfelelő intézkedéseket tesznek a minősített információk védelmére. A minősítés szintjét
az információt szolgáltató fél a jelen Egyezmény alapján állapítja meg.
(3) Minősített adatokhoz nem férhet hozzá más, csak a nemzeti joguk alapján megfelelő biztonsági átvilágításon átesett
és hozzáférési jogosultsággal rendelkező személyek. A nemzeti jog alapján illetékes nemzeti hatóság kizárólag
a biztonsági átvilágítás eredményéről tájékoztatja a SELEC-et, amely a SELEC-re nézve kötelező érvényű.
(4) A Tanács elfogad egy biztonsági kézikönyvet, amely többek között részletes szabályokat tartalmaz a SELEC
szervezeten belül alkalmazandó biztonsági intézkedésekről és az egyes minősítési szintekhez kapcsolódó biztonsági
követelményekről.
(5) A SELEC az alábbi minősítési szinteket alkalmazza: „korlátozott terjesztésű”, „bizalmas”, „titkos” és „szigorúan titkos”.
(6) A biztonsági kézikönyvben foglalt biztonsági intézkedések gyakorlati végrehajtásáért a főigazgató felel.
IV. FEJEZET
SZEMÉLYES ADATOK VÉDELME 21. cikk
Személyes adatok
(1) A SELEC Információs Rendszerben található személyes adatoknak olyan személlyel kell kapcsolatban állniuk, aki ellen
– a tagállam nemzeti jogával összhangban – a SELEC hatáskörébe tartozó bűncselekmény elkövetése miatt nyomozás
folyik, vagy akit ilyen bűncselekmény miatt elítéltek.
(2) Az (1) bekezdés szerinti személyekkel kapcsolatos adatok kizárólag az alábbiakat tartalmazhatják:
a) vezetéknév, leánykori név, keresztnév, felvett vagy feltételezett név;
b) születés helye, ideje;
c) állampolgárság;
d) nem;
e) lakhely, foglalkozás, illetve az adott személy tartózkodási helye;
f) forgalmi engedély, személyazonosító igazolvány és útlevél adatai; és
g) amennyiben szükséges és rendelkezésre áll, más olyan ismertetőjegyek, amelyek az adott személy
beazonosításához segíthetnek, ideértve bármely különös, objektív és nem változó fizikai ismertetőjegyeket, és
személyi vagy más személyazonosságot igazoló számot.
(3) A (2) bekezdésben említett adatokon túlmenően, a SELEC Információs Rendszert az (1) bekezdésben említett
személyekkel kapcsolatos további adatok kezelésére is fel lehet használni:
a) bűncselekmények, illetőleg azok elkövetésének helye, ideje és módja;
b) eszközök, melyeket bűncselekmények elkövetéséhez használtak vagy használhattak;
c) bűnszervezetben való részvétel gyanúja;
d) a SELEC hatáskörébe tartozó bűncselekményekhez kapcsolódó, büntetőügyben hozott ítéletek.
(4) A SELEC Információs Rendszer továbbá tartalmazhatja:
a) a (3) bekezdés a) és b) pontjaiban említett adatokat, amennyiben azok nem tartalmaznak személyre vonatkozó
adatokat;
b) bármilyen más adatokat, amelyek olyan bűnügyekkel függnek össze vagy hozhatóak összefüggésbe, amelyek
nem közvetlenül személyekkel kapcsolatosak, hanem árukra, közlekedési eszközre, vállalkozásokra, illetőleg ezek
technikai értelemben vett azonosítására vonatkoznak.
22. cikk
A személyes adatok védelmének alapja
A SELEC az adatkezelése során alkalmazza a személyes adatok védelmére vonatkozó alapelveket, figyelembe véve
a tagállamok nemzeti adatvédelmi szintjét és kialakult igazgatási gyakorlatát, valamint az egyének védelméről
a személyes adatok gépi feldolgozása során, az Európa Tanács keretében 1981. január 28-án kelt Egyezményben,
valamint az Európa Tanács Miniszteri Bizottságának 1987. szeptember 17-én elfogadott R (87) 15. ajánlásában
meghatározott követelményeket és elveket. A SELEC betartja ezen alapelveket a személyes adatok kezelése során,
ideértve az adatfájlokban tárolt, nem automatizált adatokat is.
23. cikk
A személyes adatok védelmének alapelvei (1) A jelen Egyezmény szerint, személyes adatokat csak az alábbi alapelvek és végrehajtási szabályok alapján lehet kezelni:
a) személyes adatokat csak a SELEC céljaival és feladataival összhangban lehet kezelni;
b) személyes adatok kezelésének törvényesnek és tisztességesnek kell lennie;
c) a személyes adatok kezelésének – az adatok eredeti gyűjtésének megfelelő céllal összhangban – megfelelőnek,
célhoz kötöttnek és korlátozottnak kell lennie; d) az adatoknak pontosnak és időszerűnek kell lenniük, valamint az adatok minőségét és teljességét meg kell őrizni
a SELEC adatkezelése során;
e) az adatkezelés során fellépő kockázatoknak megfelelő technikai és szervezeti biztonsági intézkedéseket
szükséges hozni;
f) a SELEC adatkezelésének nyíltnak, rendészeti céljaival és feladataival összhangban állónak kell lennie;
g) bármely adatalany hozzáférhet a SELEC által kezelt személyes adatokhoz, figyelembe véve a SELEC rendészeti
céljait és feladatait;
h) bármely adatalany megfelelő jogorvoslati joggal rendelkezik a SELEC által kezelt személyes adatai
vonatkozásában, figyelembe véve a SELEC rendészeti céljait és feladatait;
i) a SELEC által végzett személyes adatok kezelését a jelen Egyezmény által létrehozott, független közös felügyeleti
testület ellenőrzi.
(2) A faji vagy etnikai hovatartozásra, a politikai véleményre, a vallási vagy más meggyőződésre, a szakszervezeti tagságra
utaló személyes adatok, valamint az egészségi állapotra vagy a szexuális életre vonatkozó adatok nem dolgozhatók fel,
kivéve, ha az feltétlenül szükséges olyan különös nyomozási célok eléréséhez, amelyben a SELEC érdekelt, és csak
akkor, ha az ilyen jellegű adat továbbítását a SELEC felé az adatot továbbító fél nemzeti joga lehetővé teszi. Bizonyos
személyek csoportjainak az (1) bekezdésben rögzített ismérvek alapján történő csoportosítása tilos.
24. cikk
A személyes adatok egyes tételeihez történő hozzáférés korlátozása
(1) Bármely hatóság korlátozhatja az általa továbbított személyes adatok egyes tételeihez más tagállam vagy operatív
partner hozzáférését.
(2) Az adattovábbító tagállam vagy operatív partner vagy a SELEC megállapodhat a fogadó féllel az adatok
felhasználásának, valamint harmadik fél részére történő továbbításának korlátozásáról. A korlátozások olyan
rendelkezéseket tartalmazhatnak, amelyek összhangban állnak a jelen Egyezmény 23. cikke szerinti alapelvekkel.
25. cikk
A személyes adatok tárolására és törlésére vonatkozó határidők
(1) A SELEC Információs Rendszerében a személyes adatok csak a SELEC feladatainak ellátásához szükséges ideig
tárolhatók. A további tárolás indokoltságát legkésőbb a személyes adatok átadását követő három éven belül felül kell
vizsgálni. Az Információs Rendszerben a személyes adatok tárolásának felülvizsgálatát és törlését az adatot átadó
félnek kell elvégeznie.
(2) A felülvizsgálat során az (1) bekezdés szerinti adatot átadó fél dönthet a személyes adat további, legkésőbb az újabb
három év elteltével esedékes felülvizsgálatig történő tárolásáról, amennyiben arra adatkezelés céljából továbbra is
szükség van. Amennyiben a személyes adat további tárolásával kapcsolatban nem születik döntés, a SELEC
automatikusan törli azt. A SELEC automatikusan értesíti az adatot átadó felet a személyes adatok tárolásának
felülvizsgálatára nyitva álló határidő lejártát megelőző három hónappal.
26. cikk
További feldolgozás (1) A jelen Egyezmény semmilyen módon nem tiltja vagy gátolja a rendészeti szervek közötti, konkrét ügyekkel és
nyomozásokkal kapcsolatos együttműködést és adatcserét, feltéve, hogy az együttműködés és adatcsere során
biztosítják a jelen Egyezmény 23. cikkében meghatározott elvek érvényesülését. Ugyanakkor az adattovábbítás kizárt,
amennyiben a továbbított adatok sértik az emberi jogokat és a jogállamiság elvét.
(2) Személyes adatoknak az átadás alapjául szolgáló céltól eltérő, további feldolgozása csak abban az esetben
megengedett, amennyiben:
a) az nem összeegyeztethetetlen a SELEC által történő adatkezelés céljaival;
b) az adatot átadó tagállam vagy operatív partner ahhoz elő zetesen hozzájárult;
c) az adatkezelő hatóság a SELEC hatáskörébe tartozó bűncselekmények megelőzéséért, nyomozásáért,
felderítéséért, vagy a bűncselekményekkel kapcsolatos vádemelésért felelős.
(3) Harmadik fél vagy megfigyelők részére személyes adatok átadása csak abban az esetben lehetséges, amennyiben
az adatot átadó fél ehhez a nemzeti joga szerint elő zetesen hozzájárult, valamint értékelte az adatot átvevő harmadik
félnél vagy megfigyelőnél a személyes adatok védelmének megfelelő szintjét.
27. cikk
Adatvédelmi felügyelő (1) A Tanács adatvédelmi felügyelőt nevez ki, aki biztosítja a jelen Egyezményben foglalt adatvédelmi rendelkezéseknek
 való megfelelést, a Tanács által meghatározott hatáskörben. A hatáskör kijelölésénél a Tanácsnak biztosítania kell,
hogy az adatvédelmi felügyelő működése során a SELEC konkrét ügyeiben ne járhasson el. Az adatvédelmi felügyelő
tevékenységét függetlenül látja el.
(2) Az adatvédelmi felügyelő a Tanács közvetlen felhatalmazása alapján különösen az alábbi feladatokat látja el:
a) a személyes adatok kezelése során függetlenségével biztosítja a törvényességet és az Egyezményben foglalt
adatvédelmi rendelkezéseknek való megfelelést;
b) biztosítja, hogy az Egyezmény rendelkezéseivel összhangban a személyes adatok továbbítását és átvételét
írásban rögzítik, és azokat megőrzik;
c) biztosítja, hogy az adatalanyok kérésükre az Egyezmény rendelkezéseivel összhangban tájékoztatást kapnak
jogaikról;
d) együttműködik a SELEC adatkezelési eljárásokért, képzésért és tanácsadásért felelős személyzetével;
e) együttműködik a közös felügyeleti testülettel.
(3) A (2) bekezdésben meghatározott feladatai végrehajtása során az adatvédelmi felügyelő nem fogadhat el utasítást
a főigazgatótól, az igazgatóktól, tagállamoktól vagy bármilyen egyéb forrásból. Az adatvédelmi felügyelő feladatai
végrehajtása során minden, a SELEC által kezelt adathoz hozzáférhet, illetőleg a SELEC minden helységébe beléphet.
(4) Amennyiben az adatvédelmi felügyelő úgy ítéli meg, hogy a jelen Egyezménynek a személyes adatok kezelésére előírt
rendelkezéseit nem tartották be, erről tájékoztatja a főigazgatót és a Tanácsot. Amennyiben a főigazgató
az adatkezeléssel kapcsolatos rendelkezések betartásáról 60 napon belül nem gondoskodik, az adatvédelmi felügyelő
a Tanácshoz fordul, amely visszaigazolja a tájékoztatás kézhezvételét. Amennyiben a Tanács az adatkezeléssel
kapcsolatos rendelkezések betartásáról ésszerű határidőn belül nem gondoskodik, az adatvédelmi felügyelő a közös
felügyeleti testület elé utalja az ügyet.
(5) A Tanács további feladatokat is meghatározhat az adatvédelmi felügyelő számára. Az adatvédelmi felügyelőre
vonatkozó végrehajtási szabályokat a Tanács fogadja el. A végrehajtási szabályok különösen az adatvédelmi felügyelő
kiválasztására, felmentésére, feladataira, valamint jogaira és kötelezettségeire vonatkoznak.
28. cikk
A személyes adatok védelmével kapcsolatos felelősségi szabályok
(1) A SELEC-nél kezelt személyes adatokkal kapcsolatos felelősség, különösen az adatgyűjtés jogszerűsége, a SELEC
részére történő adattovábbítás, a személyes adatok bevitele, valamint azok pontossága, naprakészsége, és a tárolási
határidők igazolása tekintetében
a) a személyes adatokat rendelkezésre bocsátó tagállamot, operatív partnert, megfigyelőt vagy harmadik felet;
b) illetve a SELEC által lefolytatott elemzés eredményeképp előállt adatok vonatkozásában a SELEC-et terheli.
(2) A SELEC felelős emellett minden személyes adat kezeléséért, attól a pillanattól kezdve, amikor adatot vesz fel
valamelyik automatizált, vagy nem automatizált adat file-ba. Az olyan személyes adattal kapcsolatban, amelyet
a SELEC részére továbbítottak, ugyanakkor még nem helyezték el azt a SELEC Információs Rendszerében, az adatot
átadó országot terheli a felelősség. Ugyanakkor, a SELEC felelőssége biztosítani azt, hogy mindaddig, amíg ilyen
személyes adatot el nem helyezik egy adatfile-ban, addig ahhoz csak felhatalmazással rendelkező SELEC tisztviselők
férhetnek hozzá annak értékelése érdekében, hogy az adat a SELEC által kezelhető-e, valamint az adatot átadó fél
felhatalmazott tisztviselői. Ha a SELEC az értékelést követően okkal feltételezi, hogy a hozzá érkezett adat nem pontos
és nem naprakész, értesíti erről az adatot átadó felet.
29. cikk
Jogosulatlan és helytelen adatkezelésért viselt felelősség
(1) Minden tagállam nemzeti jogával összhangban felel a személyeknek okozott olyan kárért, amely a személyes adatokat
érintő jogi vagy ténybeli hiba eredménye. A károsult személy csak a károkozás helye szerinti tagállam ellen indíthat
kártérítési keresetet. A tagállam annak érdekében, hogy nemzeti joga szerint mentesüljön a felelősség alól,
a károsulttal szemben nem hivatkozhat arra, hogy más tagállam továbbította részére a helytelen adatot.
(2) Amennyiben a jogi vagy ténybeli hibákat az okozta, hogy egy vagy több tagállam helytelenül adta át az adatot vagy
megsértette a jelen Egyezmény rendelkezéseit, illetve, hogy a SELEC jogosulatlanul vagy helytelenül tárolta vagy
kezelte az adatot, az adott tagállam vagy a SELEC kérelemre köteles megtéríteni a tagállamnak a károsult részére
kifizetett kártérítési összeget, kivéve, ha utóbbi a jelen Egyezményben foglalt előírások megsértésével használta fel
az adatot. Ez az elv az operatív partnerekre is érvényes, amennyiben a SELEC-kel kötött együttműködési megállapodás
így rendelkezik.
(3) A károsult személyt kártalanító tagállam és a SELEC, illetve egy másik tagállam közötti, az elvre vagy a megtérítés
összegére vonatkozó vitát az 50. cikk értelmében a Tanács elé kell utalni.
30. cikk
Az adatalany hozzáférési joga (1) Bármely személy jogosult ésszerű időközönként tájékoztatást kapni arról, hogy személyes adatait a SELEC kezeli-e,
valamint arra, hogy ezen adatokról számára érthető formában tájékoztassák.
(2) Bármely személy, aki a jelen cikkben foglalt jogát kívánja gyakorolni, díjmentesen nyújthat be kérelmet a SELEC-hez.
(3) A SELEC a kérelmet haladéktalanul, minden esetben a SELEC-hez történő megérkezést követő három hónapon belül
megválaszolja, a jelen cikkben foglaltak figyelembevételével.
(4) Az (1) bekezdés értelmében, a tájékoztatásra vonatkozó kérelmet el kell utasítani, ha ez szükségszerű:
a) a SELEC céljainak és feladatainak megfelelően teljesítése;
b) a tagállamok biztonságának és közrendjének védelme, illetve bűncselekmények megelőzése;
c) harmadik személyek jogainak és szabadságainak védelme;
d) valamely nemzeti vagy közös nyomozás veszélyeztetésének elkerülése érdekében.
(5) A (4) bekezdésben foglalt indokok alkalmazásának vizsgálata során az érintett érdekeit figyelembe kell venni.
(6) A kérelemre történő válasszal kapcsolatos döntés meghozatala előtt a SELEC-nek konzultálnia kell a hatáskörrel
rendelkező, adatot átadó rendészeti szervekkel. A SELEC megtagadja a tájékoztatást, amennyiben egy vagy több
hatáskörrel rendelkező rendészeti szerv vagy a SELEC úgy dönt, hogy a kérelmet a (4) bekezdés alapján el kell utasítani.
A rendészeti szerv elutasító döntésének okairól tájékoztatnia kell a SELEC-et.
(7) Amennyiben az (1) bekezdés szerinti kérelemben foglalt információkkal kapcsolatos közlést megtagadják, a SELEC
köteles tájékoztatni az érintettet, hogy kérelmét megvizsgálták és az Egyezmény rendelkezéseinek értelmében
elutasították, oly módon, hogy az elutasítás indokolásából ne derüljön ki, hogy a SELEC az érintettel kapcsolatban
személyes adatokat kezelt-e. Az elutasítás indokait a SELEC-nek jegyzőkönyvbe kell foglalnia.
31. cikk
Adatok helyesbítése és törlése (1) Bármely adatalanynak joga van írásban kérni a SELEC-től a rá vonatkozó helytelen adatok helyesbítését vagy törlését.
Amennyiben ilyen kérelem révén vagy más módon kiderül, hogy a SELEC által tárolt, harmadik fél által továbbított
adat, vagy a SELEC által elvégzett elemzés eredményeként előálló adat helytelen, vagy, hogy az adat felvétele és
tárolása ellentmond a jelen Egyezmény rendelkezéseinek, a SELEC köteles az adatokat helyesbíteni vagy törölni.
(2) Amennyiben a helytelen adatot más lehetséges módon továbbították, vagy az operatív partner vagy tagállam által
rendelkezésre bocsátott adat hibáját helytelen továbbítás okozta, vagy azt a jelen Egyezmény előírásainak
megszegésével továbbították, illetve, ha az adatokat nem megfelelő eljárással vették fel, vették át vagy tárolták, vagy
a jelen Egyezmény rendelkezéseit a SELEC sértette meg, a SELEC köteles az adatokat helyesbíteni vagy törölni,
az érintett tagállammal vagy operatív partnerrel együttműködve.
(3) Az (1) és (2) bekezdésekben említett esetekben az adatot átvevő tagállamot vagy operatív partnert haladéktalanul
értesíteni kell. Az adatot átvevő tagállam vagy operatív partner is helyesbíti vagy törli ezeket az adatokat, a vonatkozó
előírások szerint.
(4) A 30. cikk (4) és (5) bekezdéseiben foglaltak kivételével, a SELEC írásban, haladéktalanul és minden esetben 3 hónapon
belül értesíti az adatalanyt a rá vonatkozó adatok helyesbítéséről vagy törléséről.
32. cikk
Fellebbezés (1) Az ellenőrzés, az adatokhoz való hozzáférés, vagy az adatok helyesbítése és törlése iránti kérelmekre történő
válaszában a SELEC értesíti az adatalanyt arról, hogy fellebbezést jelenthet be a Közös Felügyeleti Testületnél, valamint
közli az erre rendelkezésre álló határidőt.
(2) Minden adatalanynak joga van fellebbezni a Közös Felügyeleti Testülethez, amennyiben nem elégedett a kérelmére
a SELEC által adott válasszal, vagy amennyiben a 30. és 31. cikkekben foglaltak szerinti határidőben nem kapott választ.
A fellebbezést a válasz kézhezvételét, illetve a 30. és 31. cikkekben meghatározott határidő leteltét követő 30 napon
belül lehet benyújtani.
(3) A Közös Felügyeleti Testület a következő ülésén megvizsgálja és dönt a fellebbezésről. A Közös Felügyeleti Testület
fellebbezéssel kapcsolatos döntése végleges, és a fellebbezéssel érintett felekre kötelező érvényű.
(4) Amennyiben a fellebbezés a 30. és 31. cikkekben foglaltakkal kapcsolatos kérelemre adott válaszra vonatkozik, a közös
felügyeleti testületnek konzultálnia kell annak a tagállamnak vagy operatív partnernek az illetékes adatvédelmi
felügyelő testületével, ahonnan az adat eredt.
(5) Amennyiben a fellebbezés a SELEC 30. és 31. cikkekben foglaltakkal kapcsolatos olyan döntésére vonatkozik, amely
a 30. cikk (4) bekezdésében foglalt megtagadási okon alapul, a Közös Felügyeleti Testület – a SELEC, az érdekelt
tagállam és operatív partner meghallgatása után – kizárólag egyetértés alapján bírálhatja felül e döntést. Egyetértés
hiányában a Közös Felügyeleti Testület értesíti a fellebbezőt az elutasításról oly módon, hogy az elutasítás
indokolásából ne derüljön ki, hogy az érintettel kapcsolatban személyes adatokat kezelnek-e.
33. cikk
Nemzeti felügyelet (1) Minden tagállamnak ki kell jelölnie nemzeti jogával összhangban egy hatóságot és gondoskodnia kell a jelen
Egyezményhez kapcsolódó tevékenységének adatvédelmi szempontú független nemzeti felügyeletéről, figyelemmel
a személyes adatok védelmének az Európa Tanács által megállapított nemzetközi követelményeire és elveire.
(2) A 29. cikk sérelme nélkül a tagállamok minden személy számára lehetővé teszik, hogy a nemzeti jogban az adatkezelés
során biztosított jogok megsértése esetén jogorvoslattal élhessen, nemzetiségétől és tartózkodási helyétől
függetlenül.
(3) A SELEC megteszi a szükséges intézkedéseket a nemzeti felügyelet munkájának megkönnyítése érdekében, beleértve,
hogy hozzáférést biztosít az összekötő tisztviselők megfelelő szolgálati helyiségeihez.
(4) A tagállamok tájékoztatják a Közös Felügyeleti Testületet minden olyan adatvédelemre vonatkozó, a SELEC-kel
kapcsolatos megállapításról, amely a felügyeleti tevékenység eredményeként született.
34. cikk
Közös Felügyeleti Testület (1) Egy független Közös Felügyeleti Testület kerül létrehozásra a 32. cikk szerinti fellebbezések tárgyalására, valamint
annak érdekében, hogy a jelen Egyezményben foglalt adatvédelmi rendelkezések érvényesülése szempontjából
felülvizsgálja a SELEC-hez kötődő eljárásokat és gyakorlatokat. A Közös Felügyeleti Testület a tagállamok egy-egy,
a nemzeti jog alapján az adatvédelmi ügyekben független szakértőjéből áll. A Közös Felügyeleti Testület megállapítja
eljárási szabályzatát. Feladataik ellátása során a Közös Felügyeleti Testület tagjai más szervtől nem fogadhatnak el
utasításokat.
(2) A Közös Felügyeleti Testület legalább évente egy alkalommal időszakos ellenőrzéseket tart.
(3) A SELEC az utóbbi feladatok ellátásához segítséget nyújt a Közös Felügyeleti Testület részére, amelynek során
különösen:
a) megadja a Közös Felügyeleti Testület által kért tájékoztatást, hozzáférést biztosít minden dokumentumhoz és
papír alapú aktához, valamint az ezekben tárolt adatokhoz;
b) szabad hozzáférést biztosít minden időpontban helyiségeihez a Közös Felügyeleti Testület számára;
c) végrehajtja a Közös Felügyeleti Testület fellebbezésre vonatkozó döntéseit.
(4) Amennyiben a Közös Felügyeleti Testület az Egyezmény rendelkezéseinek megsértését állapítja meg a személyes
adatok tárolása, kezelése vagy felhasználása terén, azt a főigazgató tudomására kell hoznia, aki a Közös Felügyeleti
Testület által megállapított határidőn belül válaszol. A főigazgató a teljes eljárás során folyamatosan tájékoztatja
a Tanácsot. Amennyiben a Közös Felügyeleti Testület nem elégedett a főigazgató válaszával, a kérdést a Tanács elé
utalja.
(5) A Közös Felügyeleti Testület tájékoztatja a főigazgatót és a Tanácsot a megtett felülvizsgálatokról, és megteszi
a szükséges ajánlásokat az adatvédelmi gyakorlatok és eljárások tekintetében. A főigazgató és a Tanács figyelembe
veszi ezen ajánlásokat, és minden megfelelő lépést megtesz az eljárásokkal és gyakorlatokkal kapcsolatos problémák
megoldása érdekében.
(6) A Közös Felügyeleti Testület a tevékenységéről rendszeres időközönként nyilvános jelentéseket készít.
V. FEJEZET
PÉNZÜGYI RENDELKEZÉSEK 35. cikk
Költségvetés (1) A SELEC költségvetését évenként állapítják meg. A pénzügyi év január 1-jétől december 31-ig tart.
(2) A költségvetés megjeleníti a teljes éves bevételt és a teljes éves kiadást. A költségvetésnek egyensúlyban kell lennie,
a teljes éves bevételnek mindig fedeznie kell a teljes éves kiadásokat.
(3) A Tanács minden évben legkésőbb május 31-ig megtárgyalja és elfogadja a költségvetést. A költségvetést a Tanács
megváltoztathatja.
(4) Ötéves költségvetési tervet kell megtárgyalni és elfogadni, amelyet korrigálni lehet az éves költségvetéssel
egyidejűleg. 36. cikk
Bevétel (1) A költségvetés tagállami hozzájárulásokból és egyéb forrásokból áll.
(2) Az egyéb forrás lehet adomány, támogatás vagy más nemzeti kormányzati forrás, nemzetközi szervezetek
hozzájárulása, más közösségi forrás, továbbá a Tanács külön hozzájárulásával, magánszemélyek hozzájárulásai.
(3) Amennyiben bármely tagállam nem teljesíti a pénzügyi kötelezettségeit, az ügyet a Tanács elé kell utalni tárgyalásra.
37. cikk
Külső pénzügyi ellenőrzés
A SELEC pénzügyi nyilvántartásai, beleértve a költségvetésen alapuló bevételeket és kiadásokat mutató számlákat, és
a mérleget, amely a SELEC eszközeit és forrásait mutatja, külső pénzügyi ellenőrzés tárgya.
38. cikk
Pénzügyi szabályok és rendelkezések
A pénzügyi szabályokat és szabályzatokat a Tanács tárgyalja és fogadja el.
VI. FEJEZET
RÉSZVÉTEL 39. cikk
Tagság
A SELEC tagállamai a jelen Egyezmény Felei.
40. cikk
Felvétel (1) A SELEC minden olyan állam számára nyitva áll csatlakozásra, amelynek különös érdeke fűződik a Délkelet-európai
régió rendészeti együttműködéséhez és amely tagsági kérelmet ad be, egyetért a SELEC jelen Egyezményben foglalt
céljaival és feladataival, és eleget tesz a Tanács által megállapított feltételeknek.
(2) A tagsági kérelmeket a Tanács tárgyalja meg és hagyja jóvá. A jóváhagyás után a Tanács, a 45. cikkel összhangban
felkéri a tagfelvételt kérő államot az Egyezményhez való csatlakozásra.
41. cikk
Operatív partner státusz (1) A SELEC operatív partner státusz létesítése kérelemre minden állam és nemzetközi szervezet számára nyitva áll, amely
kifejezi a SELEC-kel történő együttműködési szándékát, vállalja a SELEC támogatását, és együttműködési
megállapodást köt a SELEC-kel.
(2) Miután a Tanács úgy határozott, hogy egy jelölt megfelel azoknak a feltételeknek, amelyek az operatív partneri
státuszra vonatkozó tárgyalások megkezdéséhez szükségesek, a főigazgató az együttműködési megállapodásra
vonatkozó tárgyalásokat lefolytatja.
(3) Az együttműködési megállapodás többek között a személyes adatok védelmével, a biztonsági intézkedésekkel,
pénzügyi viszonyokkal, valamint a SELEC és az operatív partnerek közötti viták rendezésének módjával kapcsolatban
tartalmaz megfelelő rendelkezéseket. Miután az együttműködési megállapodás szövegtervezetét elfogadta a Tanács,
a SELEC nevében azt a főigazgató írja alá.
(4) A Tanács határozata alapján az operatív partneri státusz felfüggeszthető vagy megszüntethető.
(5) Az operatív partner az együttműködési megállapodás végrehajtása érdekében saját költségére képviselőket küldhet
a SELEC székhelyére. 42. cikk
Megfigyelői státusz (1) A megfigyelői státusz kérelem alapján bármely olyan állam vagy nemzetközi szervezet számára nyitva áll, amely
kifejezi szándékát a SELEC-kel történő együttműködésre és a SELEC támogatására.
(2) A megfigyelők meghívás alapján részt vehetnek a Tanács ülésein. A megfigyelői státusz nem biztosít jogot az operatív
tevékenységekben való részvételre, illetőleg a személyes és minősített adatok vagy információk cseréjére.
(3) A megfigyelői státusz a Tanács döntése alapján adható meg, függeszthető fel vagy szüntethető meg, a megfigyelők
számára kiadott iránymutatásokban foglalt feltételekkel összhangban.
43. cikk
Kapcsolat rendészeti szervekkel, szervezetekkel (1) A SELEC törekszik a kölcsönösen előnyös kapcsolatok kiépítésére az európai és más nemzetközi rendészeti
szervezetekkel és szervekkel, többek között az Europollal, az Interpollal és a Vám Világszervezettel, a hatékony
rendészeti együttműködés megerősítése érdekében.
(2) Az Europollal való együttműködés kialakítása során és az együttműködési megállapodás megkötését megelőzően is
használhatja a SELEC, többek között, az Europol stratégiai és operatív elemző kapacitását, amennyiben az Europol
ezeket felajánlja. Ennek érdekében a SELEC és az Europol megállapodhatnak egy vagy több képviselő SELEC
központba vagy az Europolhoz történő küldéséről.
VII. FEJEZET
FELELŐSSÉG 44. cikk
Felelősség (1) Minden szerződéses felelősségre, ami a SELEC-kel kapcsolatos, annak az országnak a joga alkalmazandó, amelyre
a szerződés hatálya kiterjed, kivéve, ha a szerződés másként rendelkezik.
(2) Szerződésen kívüli felelősség esetén a SELEC minden olyan kár megtérítéséért felel, amelyet szervei, főigazgatója,
igazgatója vagy tisztviselői tevékenységük ellátása során okoznak.
VIII. FEJEZET
ZÁRÓ RENDELKEZÉSEK 45. cikk
Aláírás, megerősítés, elfogadás, jóváhagyás, csatlakozás
(1) Az egyezmény nyitva áll aláírásra azon országok számára, amelyek az országhatárokat átlépő bűnözés megelőzésében
és leküzdésében való együttműködésről szóló, Bukarestben, Romániában, 1999. május 26-án aláírt Megállapodás
Szerződő Felei.
(2) Az aláíró államok az Egyezményt nemzeti joguknak megfelelően megerősítik, elfogadják vagy jóváhagyják.
(3) Az Egyezmény rendelkezéseinek megfelelően az Egyezmény csatlakozásra nyitva áll bármely más állam részére.
(4) A megerősítési, elfogadási, jóváhagyási vagy csatlakozási okiratokat a Letéteményesnél kell letétbe helyezni.
(5) A megerősítési, elfogadási, jóváhagyási vagy csatlakozási okiratok letétbe helyezésekor minden tagállam tájékoztatja
a Titkárságot a hatáskörrel rendelkező nemzeti hatóságairól. 46. cikk
Hatálybalépés
(1) A jelen Egyezmény az azt követő hatvanadik napon lép hatályba, hogy az országhatárokat átlépő bűnözés
megelőzésében és leküzdésében való együttműködésről szóló, Bukarestben, Romániában, 1999. május 26-án aláírt
Megállapodás Szerződő Felei közül kilenc letétbe helyezte a megerősítési, jóváhagyási vagy elfogadási okiratait.
(2) Minden olyan állam tekintetében, amely az (1) bekezdésben meghatározott hatálybalépési időpontot követően erősíti
meg, fogadja el, hagyja jóvá, vagy csatlakozik az Egyezményhez, az Egyezmény az állam okiratának letétbe helyezése
napján lép hatályba.
47. cikk
Módosítások (1) Az Egyezmény bármely tagállam javaslatára módosítható.
(2) A főigazgató minden ilyen módosítási javaslatról tájékoztatja a tagállamokat hat hónappal azt megelőzően, hogy
a Tanácshoz benyújtanák megtárgyalás és elfogadás céljából.
(3) A 2. cikk szerint elfogadott módosításokat meg kell erősíteni, el kell fogadni, jóvá kell hagyni a tagállamok részéről,
és azok a 46. cikkben meghatározott eljárás szerint lépnek hatályba.
48. cikk
Fenntartások
Az Egyezményhez nem fűzhető fenntartás.
49. cikk
Átmeneti rendelkezések (1) Az Egyezmény hatálybalépésével egyidejűleg az országhatárokat átlépő bűnözés megelőzésében és leküzdésében
 való együttműködésről szóló, Bukarestben, Romániában, 1999. május 26-án aláírt Megállapodás hatályát veszti.
(2) Minden, a SECI Központot illető jog, kötelezettség vagy vagyontárgy az Egyezmény hatálybalépésével egyidejűleg
átkerül a SELEC-hez.
(3) A SECI Központ valamennyi megfigyelője a SELEC-ben is megfigyelő lehet, amennyiben hivatalosan bejelenti erre
vonatkozó szándékát a főigazgatónak.
(4) Azon SECI Megfigyelőknek, akik operatív partneri státuszt szeretnének, ilyen státuszért a SELEC-nél pályázniuk kell.
(5) A SECI Központ Közös Együttműködési Bizottságának minden, a SECI Megállapodás szerinti állandó tanácsadója
a SELEC megfigyelője lehet, amennyiben hivatalosan bejelenti erre vonatkozó szándékát a főigazgatónak.
(6) A Románia és a Délkelet-európai Együttműködési Kezdeményezés országhatárokat átlépő bűnözés leküzdésére
létrehozott Regionális Központja között Bukarestben, Romániában, 2000. október 2-án létrejött székhelyegyezmény
mindaddig hatályban marad, amíg a 6. cikk (2) bekezdésében említett, a SELEC és a fogadó ország közötti
székhely-megállapodás hatályba nem lép.
50. cikk
Viták rendezése
Az Egyezmény értelmezésével vagy alkalmazásával összefüggő, két vagy több tagállam, illetve egy tagállam és
a SELEC közötti vita esetén a felek kölcsönös egyeztetések és tárgyalások során keresik a megoldást. Amennyiben ezen
tárgyalások és egyeztetések hat hónapon belül nem vezetnek eredményre, a Felek a Tanács elé utalják a vitát tárgyalás
és megfelelő intézkedés elrendelése céljából.
51. cikk
Kilépés (1) Bármely tagállam bármikor kiléphet az Egyezményből a Titkárságnak és a Letéteményesnek címzett írásos
nyilatkozattal, amely a nyilatkozat hiteles másolatát minden tagállam részére eljuttatja.
(2) A kilépés a nyilatkozat Letéteményes általi kézhezvételét követő három hónap elteltével válik hatályossá. A kilépéskor
folyamatban lévő tevékenységeket és eljárásokat a jelen Egyezménnyel összhangban be kell fejezni.
(3) A pénzügyi kötelezettségeket érintően a kilépés azon pénzügyi év végén lép hatályba, amelyben a nyilatkozatot
tették.
(4) A tagállam a kilépését követően is köteles figyelemmel lenni az Egyezmény rendelkezéseire a jelen Egyezmény alapján
kicserélt adatok védelmét illetően.
52. cikk
Letéteményes (1) A jelen Egyezmény letéteményese Románia Kormánya.
(2) A letéteményes beiktatás és közzététel céljából eljuttatja az Egyezmény hiteles másolatát az Egyesült Nemzetek
Titkárságának, az Egyesült Nemzetek Alapokmányának 102. cikkével összhangban.
(3) Az Egyezmény egyetlen angol nyelvű eredeti példányát a letéteményesnél helyezik letétbe, amely ennek hiteles
másolatát valamennyi tagállamnak eljuttatja.
FENTIEK HITELÉÜL, az alulírott, erre Kormányaik által kellően feljogosított meghatalmazottak aláírták ezt
az Egyezményt.
Kelt Bukarestben (Románia), 2009. december 9-én.
Aláírások”
4. § Az Országgyűlés e törvénnyel felhatalmazást ad a Délkelet-európai Rendészeti Központ kiváltságairól és
mentességeiről szóló, Bukarestben, 2010. november 24-én létrejött Jegyzőkönyv (a továbbiakban: Jegyzőkönyv)
kötelező hatályának elismerésére.
5. § Az Országgyűlés a Jegyzőkönyvet e törvénnyel kihirdeti.
6. § A Jegyzőkönyv hiteles angol nyelvű szövege, valamint annak hivatalos magyar nyelvű fordítása a következő:
Signatures” „A DÉLKELET-EURÓPAI RENDÉSZETI KÖZPONT KIVÁLTSÁGAIRÓL ÉS MENTESSÉGEIRŐL
SZÓLÓ JEGYZŐKÖNYV
A jelen Jegyzőkönyv Felei,
figyelemmel arra, hogy a Délkelet-európai Rendészeti Központról szóló, Bukarestben, Romániában, 2009. december
9-én aláírt Egyezmény szerint a tagállamok létrehozzák a Délkelet-európai Rendészeti Központ kiváltságairól és
mentességeiről szóló Jegyzőkönyvet,
a következőkben állapodtak meg:
I. FEJEZET
ÁLTALÁNOS RENDELKEZÉSEK 1. cikk
Meghatározások
A jelen Jegyzőkönyv alkalmazásában:
a) a „SELEC Egyezmény” a Délkelet-európai Rendészeti Központról szóló, Bukarestben, Romániában, 2009.
december 9-én aláírt Egyezmény;
b) a „SELEC” Délkelet-európai Rendészeti Központ;
c) a „fogadó ország” az az ország, ahol a SELEC központja található;
d) a „tagállamok képviselői” a nemzeti delegációk azon tagjai, akik részt vesznek a SELEC által összehívott üléseken;
e) a „SELEC tisztviselői” a főigazgató és igazgatók felügyelete és ellenőrzése alatt dolgozó személyek;
f) a „főigazgató” a SELEC főigazgatója;
g) az „igazgatók” a SELEC igazgatói;
h) az „összekötő tisztviselők” a tagállamok által a SELEC központjába küldött tisztviselők;
i) a „SELEC által összehívott ülés” bármely SELEC szerv vagy alárendelt szerv ülése, illetve a SELEC által összehívott
konferencia;
j) „tulajdon” a SELEC valamennyi bevétele és tulajdona, ideértve a pénzeszközöket, vagyontárgyakat és egyéb
tulajdontárgyakat, melyet a SELEC a hivatali tevékenységének megfelelően birtokol, őriz vagy kezel;
k) „helyiségek” épületek vagy épületrészek a hozzájuk tartozó földterülettel együtt, melyeket
– a tulajdonviszonyoktól függetlenül – kizárólag a SELEC céljaira használnak;
l) „irattár” minden nyilvántartás, levelezés, dokumentum, kézirat, számítógépes és médiaadat, fénykép, film,
videofelvétel, hangfelvétel és egyéb adat, amely a SELEC tulajdonában vagy birtokában van.
2. cikk
A Jegyzőkönyv végrehajtása
A SELEC minden esetben együttműködik a tagállamok illetékes hatóságaival az igazságszolgáltatás megfelelő
működésének elősegítése érdekében, és köteles megelőzni a Jegyzőkönyv rendelkezései alapján biztosított
kiváltságokkal és mentességgel való bármely visszaélést.
II. FEJEZET
A SELEC KIVÁLTSÁGAI ÉS MENTESSÉGEI 3. cikk
Mentesség a joghatóság alól
(1) A SELEC és tulajdona, bárhol és bárkinek a birtokában van, mentes a joghatóság bármely formája alól, kivéve, ha
konkrét ügyben a Tanács döntésével engedélyezi a mentességről való lemondást. E lemondás azonban nem terjed ki
a végrehajtási intézkedésekre, melyek esetében külön lemondás szükséges.
(2) Az (1) bekezdés sérelme nélkül, a SELEC nem élvez mentességet a következők vonatkozásában:
a) a SELEC szerződéses kötelezettségén alapuló polgári per;
b) a közvetlenül a SELEC által indított eljárásokkal kapcsolatos viszontkereset;
c) a SELEC Egyezménynek a személyes adatok védelmével kapcsolatos rendelkezései megsértése miatt indított
polgári jogi per;
d) a SELEC által vagy a SELEC érdekében üzemeltetett gépjármű, vízi vagy légi jármű által okozott balesetből
származó, kártérítés iránti polgári jogi per, amennyiben a kártérítés a biztosításból nem fedezhető.
4. cikk
Sérthetetlenség (1) A SELEC helyiségei sérthetetlenek. Tulajdona, bárhol és bárkinek a birtokában van, végrehajtási, közigazgatási,
bírósági vagy jogalkotási eljárás során sem vonható kutatás, elvonás, elkobzás, kisajátítás vagy bármilyen beavatkozás
alá.
(2) A Tanács irattára sérthetetlen, bárhol és bárkinek a birtokában van.
5. cikk
Zászló és jelkép
A SELEC jogosult a hivatalos célokra használt helyiségeiben, járművein és egyéb szállító eszközein saját zászlajának és
jelképének használatára. A tagállamok zászlóit ki kell tűzni a SELEC épületein.
6. cikk
A kommunikációval és kiadványokkal kapcsolatos könnyítések és mentességek
(1) A Felek engedélyezik, hogy a SELEC hivatalos célból külön hozzájárulás nélkül szabadon kommunikáljon, és elősegítik
a SELEC számára e jog gyakorlását. A SELEC fenntarthatja magának a jogot arra, hogy titkosítási rendszereket és
kódokat használjon, valamint arra, hogy hivatalos levelezését és egyéb hivatalos írásbeli kommunikációját hivatalos
futár közreműködésével vagy lepecsételt csomag útján végezze, melyek ugyanazon kiváltságok és mentességek
tárgyát képezik, mint a diplomáciai futárok és csomagok.
(2) A SELEC hivatalos kommunikációja kapcsán legalább olyan kedvező elbánásban részesül, mint amelyet a tagállam
bármely más állam diplomáciai képviseletének nyújt.
(3) A Felek elismerik a SELEC azon jogát, hogy a SELEC Egyezményben meghatározott célokhoz kapcsolódó területeket
érintően kiadványokat jelentessen meg. A SELEC-nek küldött és a SELEC-től érkezett minden hivatalos kommunikáció
– függetlenül annak formájától és eszközétől – sérthetetlen.
7. cikk
Mentességek (1) Hivatalos tevékenységeinek körében, a SELEC és tulajdona:
a) mentes minden közvetlen adó alól, akár országos, regionális vagy helyi hatóság veti azt ki. Ezen azonban azt kell
érteni, hogy a SELEC nem igényel mentességet a közüzemi szolgáltatások ellenértékét képező díjak, adók vagy
illetékek megfizetése alól;
b) mentes a kiviteli és behozatali vámok, tilalmak és korlátozások alól, olyan árucikkek esetében, melyeket a SELEC
hivatalos használati célból importál vagy exportál, feltéve, hogy az importált árucikkeket nem adja el vagy
másképpen nem idegeníti el a behozatali tagállam területén, kivéve ha a tagállam ezt engedélyezi;
c) mentes a vámok, tilalmak és korlátozások alól a hivatalos kiadványai kivitele és behozatala tekintetében;
d) mentes a hivatalos célok érdekében szükséges árucikkek és szolgáltatások közvetett megadóztatása alól, ideértve
az említett árucikkekre és szolgáltatásokra vonatkozó általános forgalmi adót is, ugyanazon feltételek mellett,
mint amelyet a tagállam bármely más állam diplomáciai képviseletének nyújt.
(2) A jelen cikk (1) bekezdésének d) pontjában szerepeltetett mentességeket – visszatérítés formájában – ugyanazon
eljárások szerint kell biztosítani, mint amelyet a tagállam a diplomáciai képviseleteknek nyújt.
8. cikk
A pénzeszközök korlátozásoktól való mentessége
A SELEC anélkül, hogy bármilyen pénzügyi ellenőrzés vagy haladék tárgyát képezné, a Felek területén belül szabadon:
a) bármilyen pénznemet vásárolhat az engedélyezett csatornákon keresztül, birtokolhatja, illetve értékesítheti azt;
b) bármilyen pénznemben vezethet bankszámlákat.
III. FEJEZET
A SELEC MUNKÁJÁBAN RÉSZT VEVŐ SZEMÉLYEK KIVÁLTSÁGAI ÉS MENTESSÉGEI
9. cikk
A tagállamok képviselőinek kiváltságai és mentességei
(1) A tagállamok képviselői a SELEC-kel kapcsolatos tevékenységük során, valamint a SELEC által összehívott ülések
helyszínére, illetve az onnan visszafelé történő utazásuk alatt, a következő kiváltságokban és mentességekben
részesülnek:
a) mentesség a letartóztatás vagy fogvatartás, valamint személyes poggyászuk lefoglalása alól;
b) mentesség a hivatalos képviselői minőségben tett szóbeli vagy írásbeli nyilatkozataik és valamennyi
cselekményük vonatkozásában a jogi eljárások minden formája alól. Ez a mentesség folytatólagosan biztosított
még akkor is, ha az érintett személyek már nem gyakorolják a képviselői funkciójukat;
c) a birtokukban levő hivatalos dokumentumok, adatok és egyéb hivatalos iratok sérthetetlensége;
d) jogosultak kódot használni, illetve okmányokat vagy leveleket futár által vagy lepecsételt csomagban kézhez
kapni;
e) személyük és házastársuk mentes a bevándorlási korlátozások vagy idegenrendészeti intézkedések alól
mindazon tagállamban, amelyet feladatuk ellátása során meglátogatnak, vagy amelynek területén átutaznak;
f) a valuta és pénzváltási korlátozások szempontjából ugyanazokat a kedvezményeket élvezik, mint a külföldi
kormányok ideiglenes külföldi kiküldetésben levő képviselői;
g) személyes poggyászuk szempontjából ugyanazokat a mentességeket és kedvezményeket élvezik, mint
a diplomáciai képviseletek tagjai.
(2) A jelen cikk (1) bekezdése nem alkalmazható a képviselő és azon tagállam között, amelynek ő az állampolgára vagy
ahol neki állandó tartózkodási helye, illetve amelynek ő a jelenlegi vagy korábbi képviselője.
10. cikk
Az összekötő tisztviselők kiváltságai és mentességei
(1) Az összekötő tisztviselőket és a velük közös háztartásban élő családtagokat ugyanazon kiváltságok és mentességek,
mentesítések és könnyítések illetik meg a fogadó országban, mint a diplomáciai képviselőket és a velük közös
háztartásban élő családtagokat a diplomáciai kapcsolatokról szóló, 1961. április 18-án aláírt Bécsi Egyezmény alapján.
(2) Az összekötő tisztviselők nem végezhetnek jövedelemszerzésre irányuló tevékenységet a fogadó országban
a SELEC-nél betöltött hivatalos munkakörükön kívül.
(3) A fogadó országban állampolgársággal vagy állandó tartózkodási hellyel rendelkező összekötő tisztviselők kizárólag
funkcióik gyakorlása során tett hivatalos intézkedések vonatkozásában élveznek sérthetetlenséget, illetve
mentességet a jogi eljárások alól.
(4) Az összekötő tisztviselők, a fogadó országtól eltérő tagállamok területén, a SELEC feladatával kapcsolatos funkcióik
gyakorlása során a 9. cikkben a tagállamok tisztviselőire meghatározott kiváltságokat és mentességeket élvezik,
a 9. cikk (1) bekezdés e) és g) pontjaiban foglaltak kivételével.
11. cikk
A főigazgatót, az igazgatókat és a SELEC tisztviselőit megillető kiváltságok és mentességek
(1) A főigazgató, az igazgatók és a SELEC tisztviselői:
a) mentesek a hivatalos képviselői minőségben tett szóbeli vagy írásbeli nyilatkozataik és valamennyi cselekményük
vonatkozásában a jogi eljárások minden formája alól. Ez a mentesség folytatólagosan biztosított még akkor is, ha
az érintett személyek már nem gyakorolják a képviselői funkciójukat.
b) adómentességet élveznek a SELEC által számukra kifizetett bér, díjazás és illetmény vonatkozásában;
c) a velük közös háztartásban élő családtagokkal együtt mentesek a bevándorlási korlátozások és
az idegenrendészeti intézkedések alól;
d) a valutakorlátozások szempontjából ugyanazokat a kedvezményeket élvezik, mint a hasonló rangú diplomáciai
képviseletek tagjai;
e) a velük közös háztartásban élő családtagokkal együtt a nemzetközi válságok idején ugyanazon hazatérési
kedvezményekben részesülnek, mint a hasonló rangú diplomáciai képviseletek tagjai;
f) joguk van arra, hogy a fogadó országba, annak belső joga szerint vámmentesen hozhassák be bútoraikat és
személyes használati tárgyaikat – a gépjárművet is beleértve – az első szolgálatba lépés alkalmával, továbbá arra,
hogy SELEC-nél betöltött funkciójuk megszűnését követően vámmentesen vihessék ki azokat;
g) nem kötelesek tanúvallomást tenni hivatalos feladataikkal kapcsolatosan; és
h) sérthetetlenséget élveznek a SELEC-kel kapcsolatos iratok, dokumentumok és egyéb hivatalos iratok
vonatkozásában.
(2) A jelen cikk (1) bekezdésében említett kiváltságokon és mentességeken túlmenően, a főigazgatót és az igazgatókat
– saját személyük és a velük egy háztartásban élő családtagok vonatkozásában – ugyanazon kiváltságok és
mentességek, mentesítések, és könnyítések illetik meg a fogadó országban, mint a diplomáciai képviselőket és
a családtagjaikat a diplomáciai kapcsolatokról szóló, 1961. április 18-án aláírt Bécsi Egyezmény alapján.
(3) A főigazgatóra, igazgatókra és a SELEC tisztviselőire vonatkozó, a jelen cikk (1) bekezdése b)–f) pontjaiban, valamint
jelen cikk (2) bekezdésében említett kiváltságok és mentességek nem alkalmazhatók azzal a Féllel szemben, amelynek
az érintett az állampolgára, vagy ahol neki állandó tartózkodási helye van.
12. cikk
Az operatív partnerek képviselőinek kiváltságai és mentességei
Az operatív partnerek SELEC-hez küldött képviselőit – együttműködési megállapodás alapján – az összekötő
tisztviselőket megillető kiváltságok és mentességek illetik meg, kivéve ha az operatív partner és a SELEC között
létrejött együttműködési megállapodás ezeket a kiváltságokat és mentességeket korlátozza.
13. cikk
Értesítés (1) Minden tagállam köteles a főigazgatót és a letéteményest értesíteni képviselőinek és az összekötő tisztviselőinek
nevéről és pozíciójáról/funkciójáról, valamint az összekötő tisztviselővel közös háztartásban élő családtagok nevéről.
(2) Minden operatív partner köteles a főigazgatót és a letéteményest értesíteni képviselőinek nevéről.
(3) A főigazgató minden tagállam számára ismertetett listán meghatározza az alábbiakban felsorolt személyek nevét és
pozícióját:
a) főigazgató;
b) igazgatók;
c) a SELEC tisztviselői;
d) összekötő tisztviselők; valamint
e) operatív partnerek képviselői.
14. cikk
Belépés, tartózkodás, elutazás és átutazás
A tagállamok, amennyiben szükséges, megkönnyítik az adott tagállam területére történő belépést és tartózkodást, és
semmilyen módon sem akadályozzák az alábbiakban felsorolt személyek kiutazását abból az adott tagállamból,
amelybe történt belépés vagy tartózkodás a SELEC hivatalos tevékenységéhez kapcsolódik, továbbá biztosítják
a SELEC-kel kapcsolatos hivatalos munkavégzés helyszínére vagy helyszínéről történő akadálytalan átutazásukat:
a) a tagállamok képviselői;
b) összekötő tisztviselők;
c) a főigazgató, az igazgatók és a SELEC tisztviselői.
15. cikk
A kiváltságok és mentességek időtartama (1) A jelen fejezet szerint kiváltságokra és mentességekre jogosult minden egyes személyt vagy attól az időponttól kezdve
illetik meg a fogadó ország területén a kiváltságok és mentességek, amikor a szolgálatba lépés érdekében belépnek
a fogadó ország területére, vagy – amennyiben már a fogadó országban tartózkodnak – attól az időponttól kezdve,
amikor a küldő fél az érkezésükről a fogadó ország illetékes hatóságait tájékoztatta. Ezen személyek funkciójának
megszűnésekor, a fogadó országban az őket megillető kiváltságok és mentességek általában akkor vesztik hatályukat,
amikor elhagyják az ország területét, vagy az ehhez szükséges ésszerű határidőn elteltével. Ezen személyeknek
a hivatalos funkciójuk gyakorlása során tett intézkedések vonatkozásában azonban a mentesség továbbra is
fennmarad.
(2) A SELEC-kel kapcsolatos hivatalos munkavégzés során, a fogadó országtól eltérő tagállam területén, a jelen fejezet
szerint kiváltságokra és mentességekre jogosult minden egyes személyt attól az időponttól kezdődően illetik meg
a kiváltságok és mentességek, hogy belépett az érintett tagállam területére és ott tartózkodik. Azonban ez úgy
értendő, hogy jelen Jegyzőkönyv nem jelenti akadályát annak, hogy a tagállamok illetékes hatóságai igényt tartsanak
a SELEC által kiállított olyan jogszerű igazolásra, mely tanúsítja, hogy a Jegyzőkönyv által biztosított bánásmódra
igényt tartó személyek utazására a SELEC-kel kapcsolatos hivatalos munkavégzés céljából kerül sor.
16. cikk
A mentességekre vonatkozó korlátozások
A jogi eljárások alóli mentesség nem alkalmazható sem a tagállam területén történt olyan balesetből származó
kártérítés iránti polgári jogi per esetén, ahol a balesetet okozó gépjárművet, vízi vagy légi járművet a tagállam
képviselője, összekötő tisztviselő, a főigazgató, igazgató, a SELEC tisztviselője, vagy operatív partner képviselője
okozta, sem közlekedési szabálysértés esetében.
17. cikk
A mentességekről való lemondás (1) Jelen Jegyzőkönyv alapján a kiváltságok és mentességek nem az érintettek személyes hasznára szolgálnak, hanem
arra, hogy biztosítsák a SELEC-kel kapcsolatos funkcióik független gyakorlását.
(2) Kiváltságaik és mentességeik sérelme nélkül, a jelen Jegyzőkönyv alapján kiváltságokat és mentességeket élvező
minden személy kötelessége a fogadó ország és egyéb tagállamok jogszabályainak tiszteletben tartása.
(3) A mentességről való lemondással kapcsolatos hatáskör a következő:
a) a tagállamok képviselőinek és az összekötő tisztviselők vonatkozásában a mentességről való lemondás a küldő
tagállam hatáskörébe tartozik. Ezen tagállamnak jogában áll és kötelessége lemondani a mentességi jogról
azokban az esetekben, amikor megítélése szerint a mentesség akadályozná az igazságszolgáltatás működését és
nem lenne hátrányos azon célokra, amelyekre vonatkozóan a mentességet biztosították;
b) a főigazgató és az igazgatók vonatkozásában a Tanács joga és kötelessége lemondani a mentességről azon
esetben, amikor a mentesség akadályozná az igazságszolgáltatás működését és arról a SELEC érdekeinek sérelme
nélkül le lehet mondani;
c) a SELEC tisztviselőinek vonatkozásában a főigazgató joga és kötelessége lemondani a mentességről azon
esetben, amikor a mentesség akadályozná az igazságszolgáltatás működését és arról a SELEC érdekeinek sérelme
nélkül le lehet mondani;
d) az operatív partnerek képviselőinek vonatkozásában a mentességről való lemondás a küldő operatív partner
hatáskörébe tartozik. Ezen operatív partnernek joga és kötelessége lemondani a mentességi jogról azokban
az esetekben, amikor megítélése szerint a mentesség akadályozná az igazságszolgáltatás működését, és nem
lenne hátrányos azon célokra, amelyekre vonatkozóan a mentességet biztosították.
(4) A mentességről való lemondás nem terjed ki semmilyen végrehajtási intézkedésre, mely esetében külön lemondás
szükséges.
(5) A SELEC minden esetben együttműködik a tagállamok és az operatív partnerek illetékes hatóságaival
az igazságszolgáltatás megfelelő működésének elősegítése érdekében, és köteles megelőzni a Jegyzőkönyv
rendelkezései alapján biztosított kiváltságokkal és mentességgel való bármely visszaélést.
IV. FEJEZET
ZÁRÓ RENDELKEZÉSEK 18. cikk
Aláírás, megerősítés, elfogadás, jóváhagyás és csatlakozás
(1) Jelen Jegyzőkönyv nyitva áll aláírásra a SELEC Egyezményt aláíró államok számára.
(2) Az aláíró államok a Jegyzőkönyvet nemzeti joguknak megfelelően megerősítik, elfogadják vagy jóváhagyják.
(3) A Jegyzőkönyv hatálybalépését követően bármely a SELEC Egyezményben részes tagállam csatlakozhat
a Jegyzőkönyvhöz.
(4) A megerősítésre, elfogadásra, jóváhagyásra vagy csatlakozásra vonatkozó okiratokat a Letéteményesnél kell letétbe
helyezni. 19. cikk
Fenntartások
A jelen Jegyzőkönyvhöz nem fűzhető fenntartás.
20. cikk
A Jegyzőkönyv hatálybalépése és időbeli hatálya
(1) A jelen Jegyzőkönyv az azt követő hatvanadik napon lép hatályba, hogy kilenc aláíró tagállam letétbe helyezte
a megerősítésre, elfogadásra vagy jóváhagyásra vonatkozó okirataikat.
(2) Minden olyan állam tekintetében, amely a hatálybalépési időpontot követően erősíti meg, fogadja el, hagyja jóvá vagy
csatlakozik a Jegyzőkönyvhöz, a Jegyzőkönyv az állam okiratának letétbe helyezése napján lép hatályba.
(3) Jelen Jegyzőkönyv az Egyezménnyel azonos ideig marad hatályban
21. cikk
Módosítások (1) A Jegyzőkönyv bármely tagállam javaslatára módosítható.
(2) A főigazgató minden ilyen módosítási javaslatról tájékoztatja a tagállamokat hat hónappal azt megelőzően, hogy
a Tanácshoz benyújtanák megtárgyalás és elfogadás céljából.
(3) A (2) bekezdés szerint elfogadott módosításokat meg kell erősíteni, el kell fogadni, jóvá kell hagyni a tagállamok
részéről, és azok a 20. cikkben meghatározott eljárás szerint lépnek hatályba.
22. cikk
Viták rendezése
A jelen Jegyzőkönyv értelmezésével vagy alkalmazásával összefüggő, két vagy több tagállam, illetve egy tagállam és
a SELEC közötti vita esetén a felek kölcsönös egyeztetések és tárgyalások során keresik a megoldást. Amennyiben ezen
tárgyalások és egyeztetések hat hónapon belül nem vezetnek eredményre, a Felek a Tanács elé utalják a vitát tárgyalás
és megfelelő intézkedés elrendelése céljából.
23. cikk
Kilépés (1) Bármely tagállam bármikor kiléphet a Jegyzőkönyvből a Titkárságnak és a Letéteményesnek címzett írásos
nyilatkozattal, amely a nyilatkozat hiteles másolatát minden tagállam részére eljuttatja.
(2) Bármely tagállam, amely kilépett a SELEC Egyezményből, az Egyezmény 51. cikke szerinti eljárásnak megfelelően,
egyidejűleg a Jegyzőkönyvből is kilép.
(3) A kilépés a nyilatkozat Letéteményes általi kézhezvételét követő három hónap elteltével válik hatályossá.
24. cikk
Letéteményes (1) A jelen Nyilatkozat letéteményese Románia Kormánya.
(2) A letéteményes beiktatás és közzététel céljából eljuttatja a Nyilatkozat hiteles másolatát az Egyesült Nemzetek
Titkárságának, az Egyesült Nemzetek Alapokmányának 102. cikkével összhangban.
Az Egyezmény egyetlen angol nyelvű eredeti példányát a letéteményesnél helyezik letétbe, amely ennek hiteles
másolatát valamennyi tagállamnak eljuttatja.
FENTIEK HITELÉÜL, az alulírott, erre Kormányaik által kellően feljogosított meghatalmazottak aláírták ezt
az Egyezményt.
Kelt Bukarestben (Románia), 2010. november 24-én. Aláírások” 7. § (1) E törvény – a (2) bekezdésben meghatározott kivétellel – a kihirdetését követő napon lép hatályba.
(2) E törvény 2. §-a és 3. §-a az Egyezmény 46. cikkében, a törvény 5. §-a és 6. §-a a Jegyzőkönyv 20. cikkében
meghatározott időpontban lép hatályba.
(3) Az Egyezmény és e törvény 2. §-a és 3. §-a hatálybalépésének naptári napját, valamint a Jegyzőkönyv és e törvény 5. §-a
és 6. §-a hatálybalépésének naptári napját a külpolitikáért felelős miniszter azok ismertté válását követően a Magyar
Közlönyben haladéktalanul közzétett egyedi határozatával állapítja meg.
(4) Az Egyezmény hatálybalépésével egyidejűleg hatályát veszti a Délkelet-európai Együttműködési Kezdeményezés
(SECI) keretében létrejött, az országhatárokat átlépő bűnözés megelőzésében és leküzdésében való
együttműködésről szóló, Bukarestben, 1999. május 26-án aláírt Megállapodás kihirdetéséről és az Európai Unió
bűnüldözési információs rendszere és a Nemzetközi Bűnügyi Rendőrség Szervezete keretében meg valósuló
együttműködésről és információcseréről szóló 1999. évi LIV. törvény, valamint az államtitokról és a szolgálati titokról
 szóló 1995. évi LXV. törvény módosításáról szóló 2000. évi CXV. törvény.
(5) E törvény végrehajtásához szükséges intézkedésekről a rendészetért felelős miniszter gondoskodik. Az Egyezmény
15. cikke alapján a nemzeti kapcsolattartó pont feladatait a Nemzetközi Bűnügyi Együttműködési Központ látja el.
Az Egyezmény 33. cikke alapján a nemzeti adatvédelmi felügyeletet – a személyes adatok védelméről és a közérdekű
adatok nyilvánosságáról szóló 1992. évi LXIII. törvényben biztosított hatáskörében – az adatvédelmi biztos látja el.
Dr. Schmitt Pál s. k., Kövér László s. k.,
köztársasági elnök az Országgyűlés elnöke


text:
211/2016. (VI. 24.) KE határozata bírói felmentésről.
Az Alaptörvény 9.  cikk (3)  bekezdés k)  pontja, valamint a  bírák jogállásáról és javadalmazásáról szóló 2011. évi
CLXII. törvény 90. §-a alapján – az Országos Bírósági Hivatal elnökének javaslatára – a bírói felső korhatár betöltésére
tekintettel dr. Szűcs Józsefet 2017. január 3-ai hatállyal bírói tisztségéből felmentem.
Budapest, 2016. június 13. Áder János s. k.,
 köztársasági elnök